Видео: «Фарғонада биттагина» қўшиғига рақсга тушаётган ҳоким ва Ўзбекистон Қаҳрамони - Daryo\n08:33, 08.03.2021 39180\nВидео: «Фарғонада биттагина» қўшиғига рақсга тушаётган ҳоким ва Ўзбекистон Қаҳрамони\nФарғона шаҳридаги «Файз» тантаналар саройида 8 март – Халқаро хотин-қизлар куни муносабати билан ўтказилган байрам тадбирида вилоят ҳокими Хайрулло Бозоров Ўзбекистон Қаҳрамони Лола Муротова билан «Фарғонада биттагина» қўшиғига рақс тушди.\n«Дарё» мухбири Азизжон Эрматовнинг таъкидлашича, тадбирда Хайрулло Бозоров Ўзбекистон Қаҳрамони Лола Муротова билан бир дастурхон атрофида ўтириб, мулоқот қилган ва у билан боғлиқ бир воқеа ҳақида сўзлаб берган.\n«Лола опа билан ўтириб, битта воқеа эсимга тушиб қолди. Кулишиб опага эслатдим. Назаримда, яратган эгам олдинроқдан Фарғонага келишимга бир белги бериб қўйганга ўхшайди. Наманганда ҳоким бўлиб ишлаб юрган пайтимда, Қўқондаги фестивалга келгандик. Халқаро ҳунармандчилик фестивалининг концерт қисмида Андижон, Наманган вилояти ҳокимлари ҳам таклиф қилинганмиз. Биринчи қаторда, муҳтарам президентимиз қаторларида ўтирибмиз. Ёнимда Лола опа борлар. ‘Келинг, Қаҳрамонсиз, ёнингизда ўтирай’ деб бирга ўтиргандим. ‘Наманганнинг олмаси’ қўшиғи янграб қолди. Раҳбарият менга қараб, ўйнашга ундашди. Ўртага чиқиб қарасам беш минг одам менга қараб турибди. Йиқилиб қолмай дея, Лола опага ‘ёрдамга, ‘поддержка’га чиқинг, икковимиз бир ўйнайлик’ дедим. Шунақа қилиб Лола опа билан бирга ўйнаганмиз.\nБу ҳам бежиз бўлмаган экан. Шунга Абдужалил Қўқоновдан бугун илтимос қилдим, кетмай туринг деб. Майли, ‘Наманганнинг олмаси’ бўлмаса ҳам, ‘Фарғонада биттагина’га ўйнайлик опа билан, жуфт бўлсин. Олдин Наманганнинг ҳокими сифатида ўйнаган эдим, энди Фарғона вилояти ҳокими сифатида ҳам бирга ўйнайлик», — деган вилоят ҳокими.\nШундан сўнг Хайрулло Бозоров ва Лолахон Муротова «Фарғонада биттагина» қўшиғига рақс тушган.\nТадбирда давлат ва жамият ҳаётидаги фаоллиги, ўзларининг юксак самарали меҳнати билан ўрнак кўрсатган 22 нафар хотин-қизга «Мўътабар аёл» кўкрак нишони топширилган.\nШунингдек, бир гуруҳ фаол хотин-қизлар вилоят ҳокимлигининг фахрий ёрлиғи ҳамда эсдалик совғалари билан тақдирланган.\n16:52, 13.11.2021 105807\n13:36, 21.11.2021 115208\n16:53, 12.11.2021 132384\n09:45 Бугун 1287\n09:22 Бугун 3589\n09:05 Бугун 6678\n08:35 Бугун 12699\n12:47, 26.11.2021 97929\n07:08, 27.11.2021 81464\n20:20, 27.11.2021 69879\n21:36, 26.11.2021 65832


Ўзбекистон Ерни масофадан зондлаш сунъий йўлдошини ишлаб чиқмоқчи\nЎзбекистон 11:10 / 24.06.2022 3221\n“Ўзбеккосмос” агентлиги ишчи гуруҳи Франциянинг Тулуза шаҳрига ташрифи доирасида “Airbus Defence & Space” компанияси космик ерусти инфратузилмаси, геоахборот маълумотларини қайта ишлаш маркази билан танишди.\nМарказ Ерни масофадан зондлаш учун қўлланиладиган 6 та оптик ва 3 та радарли сунъий йўлдошдан иборат бўлган сунъий йўлдош туркумини бошқариш станциясидан иборат. Ушбу станция барча парвозларни бошқариш, сунъий йўлдош орбиталарини бошқариш ва суратга олиш бўйича вазифаларни белгилаш асосий нуқтасидир. Тақдимот чоғида бутун дунё бўйлаб ерусти станциялари кўп бўлишига қарамай, улар барчаси қабул қилиш учун ишлаши ва фақат шу станция сунъий йўлдошларни бошқариш имкониятига эга экани таъкидланди.\nКейинчалик ерни масофадан зондлаш сунъий йўлдошларидан маълумотларни қабул қилиш учун мўлжалланган ерусти станцияси кўрсатилди. Станция диаметри 5,5 метр бўлиб, уни ташқи муҳит таъсиридан ҳимоя қилувчи гумбаз мавжуд. Ерусти станцияси 2300 км.гача ишлаш радиусига эга, бу антенна ишлаш радиусида учувчи бир нечта сунъий йўлдошлардан маълумотларни қабул қилиш имконини беради.\nКейинчалик, сунъий йўлдошлардан олинган маълумотларни қайта ишлаш бўйича сегмент намойиш этилди. Маълумотлар пиксел йиғиш, созлаш, геобоғлаш каби бир қатор ишлов бериш босқичларидан ўтади. Сегмент сўров бўйича ишлов берилмаган тасвирлар ёки тайёр ортофотолар, рельеф ва ҳудуд рақамли модели, 3D ер моделларини тақдим этиши мумкин. Қабул қилинган маълумотлар таҳлил сегментига ўтказилади.\nМарказ қишлоқ, сув хўжалиги, ўрмон хўжалиги, экология, геология, ердан фойдаланиш каби турли соҳалардаги муаммоларни ҳал қилиш учун ерни масофадан зондлаш маълумотларини қайта ишлаш кўникмаларини намойиш этади.\nФранция томони таклифи асосида виртуал станциядан фойдаланиш орқали ерусти станциясини жойлаштириш бўйича маслаҳатлашувлар ўтказилди. Лойиҳани амалга ошириш умумий муддати барча техник ҳужжатларни тасдиқлаш, ўрнатиш ва ишга тушириш, агентлик мутахассисларини ўқитиш муддатларини ҳисобга олган ҳолда камида 2 йилни ташкил этади.\n“Airbus DS GEO Intelligence” компанияси сунъий йўлдош туркуми доирасида Ўзбекистон манфаатлари учун Ерни масофадан зондлаш сунъий йўлдошини яратиш имконияти муҳокама қилинди. Ушбу механизм компания Ўзбекистон ҳудудидаги барча туркумларига эксклюзив эгалик ҳуқуқини ва Ўзбекистон сунъий йўлдошидан “Airbus DS GEO Intelligence” компанияси орқали маълумотларни биргаликда сотиш имконини беради.\nАгентлик томонидан маҳаллий мутахассислар малакаси ва техник салоҳиятини ошириш муҳимлигини таъкидлади. “Airbus DS GEO Intelligence” компанияси агентлик ходимлари учун қисқа курслар ўтказиш имкониятини тасдиқлади.\n23:58 / 02.07.2022 2894\n23:58 / 02.07.2022 4009


АҚШнинг 25 та шаҳрида оммавий норозиликлар сабаб комендантлик соати эълон қилинди - Darakchi\nДУНЁ 31.05.2020, 17:44\nАмериканинг 16 та штатидаги 25 та шаҳарда фуқаролар томонидан ўктазилаётган оммавий норозилик намойишлари сабаб комендантлик соати жорий этилди, деб хабар берди Дарё CNN манбаси асосида.\nТартибсизликлар ва полиция билан тўқнашувларга олиб келаётган норозилик намойиши 25 май куни Миннеаполисда полиция томонидан қўлга олинган 46 ёшли афроамерикалик Жорж Флойд вафот этганидан сўнг бошланди. Гумонланувчини қўлга олишда иштирок этган полициячилардан бири уни юзи билан асфалтга ёқтизиб, тиззаси билан бир неча дақиқа босиб турган ва у нафас олишдан тўхтаган.\nАфроамерикаликнинг ўлими Black Liver Matter нозорилик ҳаракатининг яна авж олишига туртки бўлди. Бу ҳақда сайтда аввал хабар берилганди. Флойдни ўлдирган полициячига расман айблов эълон қилинган, бироқ намойишчилар қўлга олишда иштирок этган бошқа уч нафар полициячи ҳам жазоланишини талаб қилмоқда. Оммавий норозиликлар бир қатор шаҳарликларда талон-торож ва тартибсизликларга айланиб кетган. Полиция намойишчиларга қарши резина ўқ ва кўзни ёшлантирувчи газдан фойдаланишни бошлади.\nКомендантлик соати 31 май куни тонгда Миннеаполис, Лос-Анжелес, Сан-Франциско, Денвер, Майами, Атланта, Чикаго, Кливленд, Портленд, Филадельфия, Питтсбург, Нэшвилл, Сиэтл шаҳарларида эълон қилинган. Бошқа шаҳарларда қўшимча равишда фавқулодда ҳолат режими амалда. Аммо комендантлик соатига қарамай одамлар кечаси ҳам намойишга чиқишда давом этмоқда.\nҚозоғистонда Covid-19 га чалинган тиббиёт ходимларининг 492 нафарида пневмония кузатилмоқда


Газеталар расмийлар савдосига кўнди\n28 июн 2022, Тошкент вақти: 05:52\nҚозоғистонда ўтган ҳафтада фаолияти чеклаб қўйилган мухолифат руҳидаги йирик газеталар раҳбарлари расмийлар билан учрашиб, уларнинг шартларига кўнганидан кейин нашрлар чоп этилишига яна рухсат берилди.\nМухолифат руҳидаги бир неча газетага ноқонуний фаолият кўрсатиш ва солиқдан қочиш айблари илгари сурилган эди. Бироқ уларнинг ўзи мамлакат президентининг собиқ куёви Роҳат Алиев томонидан ҳукумат ва шахсан Нурсултон Назарбоевга қарши компроматлар чоп этилишининг олдини олиш мақсадида расмийлар уларга шу йўл билан тазйиқ ўтказаётганини билдирганди.\nҚозоғистон маданият ва ахборот вазири Ермуҳамбет Ертисбоев мазкур газеталар бош муҳаррирлари билан учрашганидан сўнг нашрлар раҳбарлари фаолияти тикланиши эвазига расмийлар шартларига кўнгани ҳақида маълумотлар пайдо бўлди. Газеталар Р.Алиев томонидан тақдим этилган материалларни, жумладан, у билан интервьюларни чоп этмаслик шартига кўнган. Баъзи маҳаллий кузатувчилар буни бош муҳаррирлар ва расмийлар ўртасидаги ўзига хос савдо сифатида баҳоламоқда.\nМухолифат руҳидаги энг йирик “Свобода слова” газетаси бош муҳаррири Гулжон Ергалиева сўзларига кўра, у маданият ва ахборот вазирига ўз газетаси Р.Алиевга ўзини оқлаши учун сўз бермаслигини ваъда қилган. Шу орқали ўтган ҳафтада ўқувчилар қўлига етиб бормаган “Свобода слова”нинг бу ҳафтада яна сотувга чиқиши имконияти пайдо бўлган.\nФаолияти тўхтатилган “Республика” газетаси бош муҳаррири ўринбосари Галина Дирдина эса бош муҳаррир ундан ҳозирча бу масалада изоҳ бермай туришни сўраганини маълум қилди.\nМаданият ва ахборот вазирининг мухолифат руҳидаги газеталар бош муҳаррирлари билан учрашувида қатнашган “Журналистлар хавф остида” ташкилоти раҳбари Розлана Таукина расмийлар билан ўзаро келишувга эришилганини тасдиқлади.\n“Ҳозирча газеталар шахсан Роҳат Алиевдан келиб тушаётган маълумотлар, компроматларни чоп этмасликка сўз берди. Ҳозир энг муҳими, нашрлар ёпилиши эмас, балки маъмурлар шартларини қабул қилиб, фаолиятини давом эттиришидир”,- дейди Р.Таукина.\nФаолияти тақиқланган “Инкар.инфо” мустақил Интернет радиоси бош продюссери Сергей Дуванов матбуот вакилларининг маъмурлар билан бу келишувини маъқулламади.\n“Маъмурларнинг ҳар қандай қўрқитув ва шартларидан қатъи назар, радиомиз ўз фаолиятини давом эттирмоқда. Р.Алиев жамоатчиликка ошкор қилаётган копроматларда жон бор ва ҳақиқий журналист бу борада холисликни сақлаган ҳолда уларни жамоатчиликка ошкор қилмоғи керак. Биз Р.Алиев тақдим этаётган маълумотларни ўз эфиримизда бериб борамиз”,- деди С.Дуванов.\nУнинг таъкидлашича, расмийларнинг Р.Алиев тарқатаётган компроматлардан хавфсираб, мухолифат руҳидаги матбуотга босим ўтказиши амалдорларнинг ақлсизлиги белгисизир.\n“Чунки фаолиятига қанча тўсиқ қўйма, барибир ўқувчи қўли етиб борадиган Интернет майдони Р.Алиевнинг ихтиёрида қолмоқда”,- дейди С.Дуванов.


Шодиматов ва Ражабов “Навбаҳор”да | "NAVBAHOR" FUTBOL JAMOASINING RASMIY WEB SAHIFASI\nБир кунлик дам олишдан кейин футболчиларимиз бугун яна машғулотларга киришишди. Режага кўра жамоамиз аъзолари бугун бир маҳал машғулот ўтказишди. Эрталаб, Александр Волковни жамоамизга қайтганлиги ҳақида маълумот бериб ўтгандик. Куннинг иккинчи ярмида юртимизнинг тажрибали мутахассисларидан бири Вадим Шодиматов ҳам жамоамиз мураббийлар штабига қўшилди. Шодиматов 2015 йилги мавсум давомида “Қўқон-1912” жамоасида фаолият олиб борганди. Футболчиларнинг майдондаги ҳаракатларини илмий услубда таҳлил қила олиш хусусиятига эга бўлган мураббий эндиликда “Навбаҳор”да ишлайдиган бўлди.\nБугунги машғулотда жамоа таркибига ҳужумчи Анвар Ражабовни ҳам қўшилганлигини айтиб ўтиш жоиз. 1988 йилда туғилган Ражабов 2015 йилги мавсум биринчи ярмини Жиззахнинг “Сўғдиёна” жамоасида ўтказиб, давралар оралиғида “Бунёдкор” клубига кўчиб ўтганди. Навбатдаги мавсумга ҳам “қалдирғочлар” сафида ҳозирлик кўраётган ҳужумчи “Бунёдкор”нинг БААдаги йиғинига ҳам жалб этилганди.


М.К.Aммосов номидаги ШШФУ\nM.K. Аммосов номидаги Шимоли-шарқий федерал университет (ШШФУ) ТОП-250 S Rankings - BRICS ҳамда Emerging Europe & Central Asia (2019) рўйхатига, ТОП-2031-300 халқаро THE Impact Ranking рўйхатига киритилган, шунингдек, Round University Ranking (RUR) дунё бўйлаб 575-ўринни эгаллаган.\nФанлар рейтинги бўйича: халқаро RUR рейтингининг "Тиббиёт фанлари" бўйича Россия Федерациясида 3-ўрин ва дунёда 278-ўрин, халқаро RUR рейтингининг "Ҳаёт ҳақидаги фанлар" бўйича Россия Федерациясида 4-ўрин ва дунё бўйича 255-ўрин, "Гуманитар фанлар" бўйича Россия Федерациясида 7-ўрин ва дунёда 355-ўрин.\nФорбес журнали ШШФУни мамлакатнинг келажакдаги элитасини тайёрлайдиган энг яхши университетлар рейтингига киритган – 63-ўрин (2020).\nБош университет Якутскда жойлашган, шунингдек Мирный ва Нерюнгри (Саха Республикаси (Якутия)) ва Анадырь (Чукотка автоном округи) да филиаллари мавжуд.\nM.K. Аммосов номидаги Шимоли-шарқий федерал университет (ШШФУ) - Россиянинг шимоли-шарқидаги энг йирик тадқиқот ва таълим маркази бўлиб, Россиянинг 10 та федерал университетларидан бири ҳисобланади. Унинг фаолияти Камчатка ўлкаси, Чукотка автоном округи, Сахалин вилояти, Магадан вилояти ва Якутияни қамраб олади.\nУниверситет таркибига 12 та институт, 5 та факультет, 3 та филиал киради. Шимоли-шарқий федерал университетда Россия Федерациясининг 37 та ҳудудий бирлик ва 40 та хорижий мамлакатдан 18 мингдан ортиқ талаба таҳсил олади.\nУниверситет бакалавр, мутахассислик, магистратура, аспирантура, резидентлик ва ўрта касб-ҳунар таълими босқичларини ўз ичига олган 400 дан ортиқ ўқув дастурларини амалга оширади. ШШФУ Япония, Хитой, Франция, Қозоғистон хорижий университетлари билан қўшма дастурларни амалга оширади. ШШФУнинг моддий-техник базаси таркибига 40 та ўқув ва лаборатория бинолари, маданият маркази, ишлаб чиқариш ва дала амалиётлари учун ўқув майдончалари, «Юность» енгил атлетика аренаси, сузиш ҳавзаси, чанғи базаси, озиқ-овқат мажмуаси ва талабалар ошхоналари киради.\nБугунги кунда университет 461 та асосий таълим дастурларини, жумладан, Қурилиш, Иқтисодиёт, Менежмент, Ҳуқуқшунослик, Нефть ва газ иши, Техносфера хавфсизлиги, Жисмоний тарбия, Архитектура, Информатика ва компьютер технологиялари, Филология, Экология ва табиатни асраш, Аҳоли саломатлигини сақлаш, Педагогика, Даволаш иши (рус тилида, инглиз тилида), Стоматология , Педиатрия, Тиббий профилактика иши, Кончилик, Амалий геология, Нефть ва газ муҳандислиги ва технологияси, Фундаментал ва амалий кимё, Амалий математика ва информатика, Ижтимоий иш ва бошқа йўналишлар бўйича таълимнинг барча босқичларида амалга оширмоқда.\nТанловдан муваффақиятли ўтган чет эл фуқаролари учун таълим харажатларини 60 фоизгача қоплайдиган грант тақдим этилади. Грантни ҳисобга олган ҳолда, танланган таълим йўналишига қараб, харажатлар йилига 130 000 рублгача ўзгариб туради.\nТурар жой: «Сэргэлээх» талабалар шаҳарчаси чет эллик талабаларни ётоқхоналарда қулай турар жой билан таъминлайди. Шунингдек, халқаро талабалар учун мўлжалланган 9/2-сонли ётоқхона мавжуд. Бино 2014 йил ноябрь ойида фойдаланишга топширилган. Яшаш нархи ойига 945 рублни ташкил этади (2020).\nЎқув бинолари талабалар шаҳарчасидан юриш масофасида жойлашган. «Смена» профилакторийсида ҳар ой университетнинг 100 нафар талабаси дам олади ва тиббий ёрдам олади. Тиббий суғурта нархи йилига 4 500 рублдан. Бошқа ҳужжатлар учун харажатлар: Кўп марталик таълим визасини рўйхатдан ўтказиш / унинг йиллик янгиланиши: давлат божи - 1 600 рубль. Якутскда талаба учун яшашнинг тахминий харажатлари: ойига 15 000-20 000 рубль. Талабалар шаҳарчасида бепул Wi-Fi мавжуд.\nГрант асосида таълим олаётган талабалар академик кўрсаткичларига қараб ойига 3 600 дан 9 300 рублгача бўлган давлат академик стипендияларини, шунингдек, эришган ютуқлари учун ойига 21 000 рублгача қўшимча стипендия билан таъминланадилар.\nУниверситетда 23 талаба жамоатчилик ташкилотлари, 346 илмий талабалар тўгараклари, 50 дан ортиқ спорт ва ижодий секциялар мавжуд. «NEFU International» талабалар клуби ва Халқаро алоқалар бўлими чет эллик талабаларга Якутскдаги ҳаётга мослашишда ёрдам беради, қизиқарли бўш вақтларини ташкил этади: маданий дастур ва биргаликда дам олиш. Клуб чет эллик талабаларга мослашишда ёрдам бериш учун «Buddy», «Тил тандеми» ва бошқа тадбирларни олиб боради.\nАмалиётга йўналтирилган таълимни олиб бориш, шунингдек, бир қатор асосий иш берувчилар, жумладан, «АЛРОСА», «Алмазы Анабара», «Сарылах-Сурьма», «Якутскэнерго», «Саханефтегаз», «Газпром», «Сургутнефтегаз», «Саха Республикаси (Якутия) қимматбаҳо металлар ва қимматбаҳо тошлар қўмитаси» ДУК, Саха Республикаси (Якутия) Соғлиқни сақлаш вазирлиги, республика ўрта умумтаълим мактаблари, шаҳар маъмурияти ва бошқа ташкилотларда ишлаб чиқариш амалиётини ўташ мақсадида 500 га яқин корхона университет билан узоқ муддатли шартномалар тузган.\nУниверситет ҳар йили кўплаб Бутунроссия ва халқаро талабалар олимпиадаларида, мусобақаларда ва илмий конференцияларда қатнашиш учун ўз маблағлари ҳисобига талабалар жамоасини юборади. Сўнгги йилларда ШШФУ талабалари тиббиёт, техника, математика ва дастурлаш, чет тиллари ҳамда бошқа йўналишлар бўйича Бутунроссия олимпиадаларининг ғолиб ва совриндорлари бўлишган.


Марина Цветаева. Пастернакка мактублар | www.ziyouz.uz\nБош саҳифа Жаҳон насри онлайн антологиясиМарина Цветаева (1892-1941; Россия)Марина Цветаева. Пастернакка мактублар\nҚизиғ шундаки, аввалига мен уларнинг шеър ёзишига иштиёқини кўриб, даҳоларга тенгладим. Ўзимнинг тантиқ қаламимга қарадим. «Мен ҳам шоирманми? Мен яшаяпман, холос. Қувонаман, йиғлайман, мушугимни севаман, шеърлар ҳм ёзаман. Мана, Мендельштам, мана, Чурилин. Уларни шоир деса бўлади».\nКузнинг сўнгги кунларини Сизга, ҳаёлингизга бағишладим. Ҳатто мутолаага қўлим бормади. Яқинда Прагага йўлим тушди. Бизнинг кичиккина намхушгина поезд станциясига ғира-ширада, ҳали тонг отмасдан етиб бордим. Қоронғу платформанинг у ёғидан бу ёғигача бораман-келаман, қандай узоқ масофа! Чироғи ёниқ устунларнинг бири олдида тўхтадим. Сизни чақирдим: «Пастернак!» — ёнма-ён туриб узоқ суҳбатлашдик дарбадарларча. Мен Сизни ҳамиша икки жойда кўриб қолишни жуда истардим: Веймер ва Кавказ. Бу-хаёл оғир…\n«Вокзалга» ва «Пастернакка». Бу бир хил ҳодиса, тушунча, ҳолат. Мен вокзалга эмас, Сизга борардим. Тушимда учаётган йўллар, баландлик ерга тегмаётган оёқлар. Станциядан узоқлашиб, поездга ўтирдимми, бас, ўзимга келардим, ҳушимга келардим. Сиз менинг ҳаётимга кирмагансиз. Мен ҳеч қачон ҳеч ерга атайлаб бормаганман. Прагага йўлим тушмай қолган дамдан бошлаб, Сиз ҳам тугадингаз. Неки бўлса — бўлиб ўтди, айтдим. Ҳамиша, ҳамиша, ҳамиша. Пастернак, ҳаётимнинг барча вокзаллари, тақдиримнинг чироқли устунлари, равон йўллар узра — менинг чорловим. Сизинг ташрифингиз.\nПастернак, Сиз сирли чизиқларга яширингансиз. Сизни «омма» тушунмаслигини унга нокераксан, дея қараганларининг моҳияти шунда. Сизда шоҳоналик ёҳуд саркардалик ҳислати бор. Пешонангизга Пастернак даҳосининг чизиқлари топилган. Сизни севмаслар Сиздан қўрқув ҳиссини туядилар. Кимдир «Ортда қолиш»дан чўчийди, кимдир-ҳужумга шай, фақат қўрқоқларча, зимдан. Аммо сизни билмоқ, сизни англамоқ не сир…Буни ҳатто мен билмайман. Балки Пастернак ҳам билмас. Пастернак ҳарфларни теради, ёзади, ярим тунда ёғдусида англаб етади. Ахир, тонгда уни унутиб юборишади-ку. Дунёда эса бошқа олам ҳам бор, Пастернак. Бу — болалик ёзувлари. Бошингизни эгманг, тик туринг! Ана, қаранг, Сизни «Политехника зал»ингиз кутиб турибди! Икки сафардан буён хатларингиз оғир, жуда оғир. Сабаби- одамлар Сизни сиқиб қўйибди. Сиз учувчисиз! Кенгликлар фарзандисиз. Учиб кетинг. Тангрининг олдиги боринг, дарахтларга яқинлашинг. Бу лирик эмас, шифокор маслаҳати. Одамлар шахар ташқарисида бекорга яшамайди. Германияда бу осонроқ кечади ҳозирги кунда. Бирдан ҳамма истаган истаганингизга етишасиз. Китоблар, дарахтлар, дафтарлар, ҳаво, ором, қадр. Мана бу ер хатингиздаги энг оғриқли жой: ўйлайсизки, «мен аччиқ ва сиқиқ» туйғуларни ўлдирмоқ ўйида Берлиндан ташқарида яшаётибман! Йўқ, аксинча!\nМен бу гал Сизнинг ёзувларингиз мабодо вақт ва қоғоз етса, ўзим ҳақида ёзмоқчиман. Китобингиз — олов. Аввалгиси, жала эди, буниси гулхан. Ушладим — қўлим куйди. Ўқидим — дилим ёнди, вужудим, руҳим чатнади, тобландим. Тунларим ҳам кунларим ҳам йўқ. Ёлғиз — Сиз. Мен — йиғувчиман. Ўзимдан оламан кучни. Ўзимни ўзим талаб, еб бўлгандан сўнггина ором топаман.\nАзизим, Пастернак! Сакрашга изм беринг. Сиз фавқулодда ҳодисасиз, Сиз ҳеч нарсага кўнмай яшай олгансиз. Аслида, Тангри Сизни эман дарахтидай қудратли ва енгилмас қилиб яратгану, одамга айлантирган. Сизни чақин ҳам, пул ҳам, бало ҳам урмайди. Бу — қисмат.\nСиз — шеърсиз ҳам шоирсиз. Сизнинг — суҳбатингиз шоир, чеҳрангиз шоир. Нима учун ҳар бир шеърингиз энг сўнггисидай жаранглайверади, туюлаверади? «У шундан сўнг бир сатр ҳам ёзмади». Сирингизми бу?\nСирлар. Биринчиси, сўзга бўлган иштиёқингиз. Бу дадил, бу-манба. Иштиёқ — бу, тангликдан, умидсизликдан чиқа олиш услуби. Товушни сўздан ҳам кучлироқ севасиз, шовқин товушдан ҳам қудратли. Чунки, унда ҳаммаси мужассам. Сиз — сўзлар тутқунисиз. Сиз сўзлар диёрида қилиб бўлмас ишларга қўл урасиз. Сиз нишонга олиб бўлмас шоирсиз. Сизни худо сақлайди.\nИккинчиси. Сиз томошабин эмас, тақдир бошқарув-чисисиз. Ғаройиб хислатларингиз шеъларингизда ҳаракатланади, жонланади, яшайди. Биласизми, Пастернак, сиз катта ишга бел боғлашингиз зарур. Бу — Сизнинг иккинчи ҳаётингиз. Биринчиси, худо берган умр. Ёза бошласангиз, барча оғирликлар кўтарилади. Кишанлар ечилади руҳингиздан, озод бўласиз. Ҳеч ким ва ҳеч нарсани сезмайсиз. «Оғирлигингиз» шундаки, сиз одамларга, шеърларга, зўрма-зўраки суқилиб кирмоқдан зўриқиб кетмоқдасиз. Буларнинг бари бефойда. Бу билан мушкулотларингизни ҳал қила олмайсиз. Эшитинг, бир марта берилган умрда неча ёшгача киришингиз аҳамиятли эмас, муҳим эмас. Гап — қандай яшашда! Бу дунёга ким тўйибди, ким армонсиз кетибди, кимнинг иши битибди, дейсиз! Ўзингизни қоғоз ва қаламга топширинг. Акс ҳолда, илҳом дақиқалари телбалик соатларига айланиб кетиши ҳеч гап эмас.\nЛирик шеърлар — ҳаракатнинг оний лаҳзалари. Болалигингиздаги айланувчи колейдоскопларни эслайсизми? Ҳаракатни кўз олдингизга келтиринг, бурасангиз бас шиддатли бурилиш. Лирик — бу йўналиш, олисдан қора бўлиб кўринади. Тикилиб қарасанг, нуқталар орасидаги масофалар ҳавосиз кенгликларга олиб боради. Мана, нима учун сиз шеърдан шеъргача ўлиб борасиз. Бу — ҳар бир шеър энг сўнггиси дегани.\nРоман, поэма, ҳатто мақолаларнинг ўз қонуниятлари бор. Уларда бундай ҳолатга дуч келмайсиз. Чунки китоб ёзувчини, ёзувчи китобни, қаҳрамонлар эса китоб ва ёзувчини бошқариб боради. Айниқса, қаҳрамонлар жуда яшовчан бўлишади. Сира ўлишни исташмайди. Сиз ҳам насрда ёзасиз деб, эшитганим бор. Болалик ҳақидамикин … Ўқиб кўрмаганман, қўлимга тушмади ҳали. Москвада бу бу ҳақда ўзингиз сўз очмаганмидингиз? Ё Лилитдан эшитдимми? Геликон гапиргандай бўлдими? Нима бўлганда ҳам менга бу ҳақда ёзиб юборишни унутманг.\nЭнди китоб ҳақида. Энг севимли шеърлар — Маргарита. «Булут, юлдузлар. Ва ёнбошдан…», «Мен уларни унутаман» — ва охиргиси. Улардан олов уфуради, олов. Қачондир, қаердадир, нимадир ёзилиши табиий, гап бу ҳақда эмас. Китобингизда «Умри боқий» шеърлар шу қадар кўпки, улар етти қаватни ёриб, бош кўтариб чиқа оладилар. Айта оласизми, қайси китобингиз сиз учун биринчиларнинг биринчиси, ўша китобни ёза олганмисиз?\nТаржимондан: Марина Цветаева — улуғ рус шоираси, унинг бетакрор ижодида замондош шоирларга ёзган мактублар алоҳида хусусиятга эга. Уларда ўша давр нафаси, ижод, шеъриятнинг қисмат эканлиги уфуриб туради. Хусусан, эътиборингизга ҳавола этилаётган Борис Пастернакдек катта шоирга ёзилган мактубларда шоир шахси акс этади.\n← Аввалги Аввалги Марина Цветаева. Қайлиқ (очерк)\nКейинги → Кейинги: Марина Цветаева. Болаларга мактуб


ВАТАН ҲИМОЯСИ – АЖРИ УЛУҒ АМАЛ – Nasihat.uz\nИслом динида шариъатга зид бўлмаган ҳар қандай касб-ҳунар, ҳар қандай соҳа вакили қадрланади. Жамият ривожи учун, кишиларнинг хурсандчилиги учун қилинган зарра амал ҳам эътирофсиз, мукофотсиз қолмайди. Балки, ҳар қандай яхши амал рағбатлантирилади. Бу ҳақда Қуръони каримда шундай дейилади: “Ким бир яхшилик қилса, унга ўн баробар қайтарилур……” (Анъом сураси, 160-оят). Оятдан кўриниб турибдики, Аллоҳ таоло ким бўлишидан, қайси соҳа ва қайси йўналишда бўлишидан қатъий назар, бир дона яхши амал қилган кишини ўн баробар ортиқ мукофот билан тақдирлаши нафақат хизматни тақдирлаш, балки, рағбатлантириш ҳамдир. Бу каби мисолларни Қуръони карим ва ҳадиси шарифларда кўплаб учратишимиз мумкин.\nАна шундай мукофоти улуғ ва эътиборга сазовор бўлган амаллардан бири бу – ватанни қўриқлаш, уни турли ғаразли кимсаларнинг юрт ва кишилар хотиржамлигига солмоқчи бўлган раҳналаридан огоҳ бўлиб туришдир. Бу ҳақда Муовия ибн Ҳайда розияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам айтадилар: “Уч (тоифа кишиларнинг) кўзлари жаҳаннамни кўрмайди: Аллоҳ йўлида қўриқчилик қилган кўз, (Аллоҳдан) қўрққани туфайли йиғлаган кўз ва Аллоҳ ҳаром қилган нарсалар (яъни, номаҳрамларга назар солиш)дан тийилган кўз”. (Имом Табароний ривояти).\nҲадисга назар соладиган бўлсак, бу уч тоифа инсонга Аллоҳ таоло тарафидан берилган энг катта мукофотни ва тақдирловни кўришимиз мумкин. Бу уч тоифа инсоларни Аллоҳ таоло нафақат жаҳаннамда азобламайди. Балки, жаҳаннамни ўзини ҳам кўрсатмаслиги башорат берилмоқда. Ушбу уч тоифанинг аввалида “Аллоҳ йўлида қўриқчилик қилган кўз…” дея хоҳ чегарада бўлсин, хоҳ юрт ичида бўлсин ватанни ва ушбу ватанда яшаётган инсонлар хотиржамлиги йўлида бедор бўлган киши зикр қилинмоқда. Демак, Аллоҳнинг розилиги учун ватан ҳимоясида қўриқчилик қилиш ниҳоятда хайрли амалдир.\nКейинги ҳадиснинг мазмуни эса ундан ҳам гўзалроқдир. Пайғамбар соллаллоҳу алайҳи васаллам: “Сизларни Аллоҳ хатоларни ўчирадиган, даражаларни кўтарадиган нарсага далолат қилайми?” дедилар. Улар: “Албатта, эй Аллоҳнинг Расули”, дейишди. У зот: “Қийинчиликларга қарамай, таҳоратни яхшилаб қилиш, масжидларга қадамни кўпайтириш ва намоздан сўнг намозни интизор бўлиб кутиш. Ана ўша сиз учун “муробитлик”дир”, дедилар”. (Имом Муслим, Термизий ва Насоийлар ривояти)\nШарҳ: Исломда мусулмонларни душманлар ҳужумидан ҳимоя қилиш учун шай бўлиб, чегара қўриқлаб турган одам «муробит» дейилади. Бу ҳадисда зикр қилинган амалларни бажарувчи кишилар эса, мазкур амалларни адо этиш учун ҳавойи нафсларини жиловлаб турганлари сабабидан «муробит» деб аталмоқдалар. Улар ҳам чегарада ватан ҳимоясига шай турган муробитга ўхшатилмоқда.\nДемак, “Муробит”, яъни, мўминларни ҳимояси учун чегарада турган кишиларнинг хатолари кечирилади ва даражалари кўтарилади. Қолаверса, бу амалнинг қиймати ва фазилати улуғлигидан “Қийинчиликларга қарамай, таҳоратни яхшилаб қилиш, масжидларга қадамни кўпайтириш ва намоздан сўнг намозни интизор бўлиб кутиш…”нинг савоби ҳам айнан ушбу амалга бериладиган савобларга тенглаштирилмоқда.\nХулоса шуки, ҳар бир мусулмон ўғлони ўзи яшаб турган юрт ҳимояси учун, юртидаги мўминларнинг хотиржамлиги учун ҳисса қўшиб юқоридаги ваъда қилинган савоб ва мукофотларга сазовор бўлишга ҳаракат қилмоғи лозим бўлади.\nСўзимиз сўнггида бугунги 14-январь “Ватан ҳимоячилари куни” билан юртимиз чегараларида ва турли манзилларда йигитлик бурчини ўтаётган аскарларимиз, чегарачиларимиз ва фидоий ўғлинларимизни самимий табриклаймиз. Олиб бораётган машаққатли ва шарафли хизматлари учун уларга Аллоҳ таолодан битмас ажрлар, мукофотлар ва яхшиликлар тилаб қоламиз.\n← Қорилар устози Шайх Айман Рушдий Сувайд\nЎзбекистонда диний туйғулар ва муқаддас манбалар таҳқирланишига йўл қўйилмайди →


Деҳқоннинг генерал ўғли - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nДеҳқоннинг генерал ўғли\nЧоп этилган 06 Июл 2017\tКӯришлар: 894\nёки мангуликка дахлдор инсон\nДонишманд айтганидек, инсоннинг умри неча йил яшагани билан эмас, амалга оширган эзгу ишлари билан ўлчанади. Спитамен ноҳиясида бу хусусда гап кетганда, албатта, генерал Абдужалил Абдусаломов номи алоҳида ҳурмат билан тилга олинади. Оддий, хоксор бу инсон чиндан ҳам мангуликка дахлдордир.\nАбдужалил Абдусаломов 1936 йил 17 ноябрда Нов (ҳозирги Спитамен) ноҳиясининг Қўштегирмон (ҳозирги Сариосиё) қишлоғида деҳқон оиласида дунёга келди. Абдужалил 2 ёшга етганда, тақдир уни отасидан айирди. Ҳаётнинг барча машаққатларини тортиш, фарзандни тарбиялаб, камолга етказиш онаси Нурбибининг зиммасига тушди.\nОта дийдорига зору саргардон,\nЭркалик нелигин билмаган инсон.\nТириклик ғамларин тотган ўксик жон,\nБу менинг ёшлигим, менинг ёшлигим…\nНурбиби хола қишлоқнинг саводли аёлларидан эди. Шу боис, ёш Абдужалилнинг ёшлигидан билимли бўлишига ҳаракат қилди. Уйда ҳам ўқиш-ёзишдан сабоқ берди, сўнгра қишлоқдаги 10-ўрта мактабга элтди. Онаизорнинг мақсади битта эди: Абдужалил ўқиб, халқу Ватанга керакли инсон бўлиб етишса.\nВолидасининг орзу-умидларини рўёбга чиқариш мақсадида Абдужалил ўрта мактабни тугатгач, олийгоҳга кириш учун мамлакат пойтахти – Душанбега келди. Моддий шароит боис бир йил қурувчи сифатида меҳнат қилди. Ниҳоят, 1957 йили у В. И. Ленин номидаги Тожикистон Давлат университети (ҳозирги Тожикистон Миллий университети)га ҳужжатларини топширди. Кириш имтиҳонларидан муваффақиятли ўтган Абдужалил Абдусаломов ушбу олийгоҳни 1962 йил битирди. Онаси Нурбиби холанинг орзу-умидлари рўёбга чиқди.\nАбдужалил дастлабки меҳнат фаолиятини Тожикистон Республикаси Бош прокуратурасининг умумий назорат бўлимида бошлади. Бу ерда тажрибали ҳуқуқшунос К. И. Шварцдан соҳа нозикликларини қунт билан ўрганди. 1964 йилнинг ноябрида Абдужалил Тожикистон Компартияси Марказий Комитети Ижроия аппарати ҳузуридаги маъмурий орган бўлими инструктори вазифасида меҳнат қилди. Бу вазифада 1971 йилгача ишлади. Бу орада, яъни 1969 йил собиқ СССР Компартияси Марказий Комитети ҳузуридаги Тошкент олий партия мактабида ҳам таҳсил олди. Абдужалил Абдусаломов 1972 йили Хўжанд шаҳри прокурори, 1977 йил эса, Қўрғонтепа вилояти прокурори вазифаларида самарали фаолият кўрсатди. Бенуқсон иш олиб боргани боис, вилоят ҳуқуқшунослари орасида катта обрў-эътибор қозонди, шуҳрат топди. Шу боис ҳам, ўша кезлари Абдужалил Абдусаломов Тожикистон Олий Совети Президиуми фармонига кўра, «Тожикистон Республикасида хизмат кўрсатган ҳуқуқшунос» унвони билан мукофотланди. Шунингдек, собиқ СССР Олий Совети Президиумининг фармони билан у III даражали давлат адлия маслаҳатчиси этиб тайинланди ва генерал-майор унвонига эга бўлди. 1987 йили А. Абдусаломов Турсунзода шаҳри прокурори сифатида фаолият олиб борди.\nРеспубликамиз мустақиллигининг дастлабки йиллари суронли кечгани кўпчиликка маълум. Ана шундай таҳликали даврда унга нисбатан қуролланган кишилар қуролдошларига очилган жиноий ишни тўхтатиш хусусида таҳдид оҳангида қўнғироқ қилишарди, ҳатто, уйига ҳам келгандилар. Аммо А. Абдусаломов шундай кезларда ҳам қонун юзасидан иш кўриб, давлат ва жамият нуфузини сақлаб қолишга ҳисса қўшганди. 1994 йили Тожикистон Прокуратурасининг 70 йиллиги тантанасида Абдужалил Абдусаломовга «Тожикистон Республикаси прокуратураси органининг хизмат кўрсатган ходими» фахрий унвони берилди. 1995 йил у Суғд вилояти прокурорининг ўринбосари, 1996-1998 йиллар Ж. Расулов ноҳияси прокурори, сўнгра Исфара шаҳрида нафақага чиққунча фаолиятини давом эттирди. А. Абдусаломов умри давомида устозларидан ўрганганларини шогирдларига меҳр билан ўргатиб, ибратли фаолиятини тарих зарварақларига муҳрлаб кетди.\nА. Абдусаломов турмуш ўртоғи Ҳалима опа билан бахтли ҳаёт қуриб, уч нафар фарзандни дунёга келтириб, камолга етказди. Нодирахон - иқтисодчи, Сайёра - ўқитувчи, якка-ю ёлғиз ўғли Алишер ота изидан борди. Айни пайтда у давлат ҳокимияти Спитамен ноҳияси ижроия органида бош мутахассис-ҳуқуқшунос вазифасида фаолият кўрсатяпти.\nСамарали меҳнатлари эвазига А. Абдусаломов 2004 йили II даражали «Шараф» ордени билан мукофотланди.\nҲикоямиз қаҳрамони, бутун умрини қонун устуворлигига бағишлаган чин инсон Абдужалил Абдусаломов 2005 йилда 69 ёшида вафот этди. Аммо у киши гарчи жисман орамизда бўлмаса-да, қилган ибратли амаллари билан мангу барҳаётдир.\nБугун: 29-09-2020 18:40:10


Макрон Франция президенти сайловида ғалаба қозонди\nАмалдаги президент Эммануэл Макрон сайловчиларнинг 58,54 фоиз овози билан ғалаба қозонган. Унинг асосий рақобатчиси "Миллий бирлашиш" партияси етакчиси Марин Ле Пен 41,46 фоиз овоз тўплашга муваффақ бўлган.\nТОШКЕНТ, 25 апр — Sputnik. Францияда 24 апрель куни президент сайловининг иккинчи босқичи бўлиб ўтди.Мамлакат Ички ишлар вазирлиги маълумотларига кўра, 100 фоиз овозлар ҳисоб-китобидан кейин амалдаги президент Эммануэл Макрон сайловчиларнинг 58,54 фоиз овози билан ғалаба қозонган.Унинг асосий рақобатчиси "Миллий бирлашиш" партияси етакчиси Марин Ле Пен 41,46 фоиз овоз тўплашга муваффақ бўлган. Ле Пен аллақачон мағлубиятини тан олган ва унинг сиёсий кучи парламент сайловларида катта курашни бошлашини маълум қилган.Франция президенти сайловида сайловчиларнинг 63,23 фоизи қатнашган. Мамлакат Конституциявий суди раиси сайлов якунлари натижаларини 27 апрель куни расман эълон қилади.Эслатиб ўтамиз, Франция президенти сайловининг биринчи босқичида Макрон сайловчиларнинг 27,85 фоиз, Ле Пен эса 23,15 фоиз овозини тўплашга муваффақ бўлган эди. Бу билан улар сайловни иккинчи босқичида иштирок этиш ҳуқуқини қўлга киритишган эди.\nэммануэл макрон , франция, сайловлар\n© Sputnik / Фотобанкка ўтишВторой тур президентских выборов во Франции\nАмалдаги Франция президенти Эммануэл Макрон иккинчи муддатга қайта сайланди.\nТОШКЕНТ, 25 апр — Sputnik. Францияда 24 апрель куни президент сайловининг иккинчи босқичи бўлиб ўтди.\nМамлакат Ички ишлар вазирлиги маълумотларига кўра, 100 фоиз овозлар ҳисоб-китобидан кейин амалдаги президент Эммануэл Макрон сайловчиларнинг 58,54 фоиз овози билан ғалаба қозонган.\nУнинг асосий рақобатчиси "Миллий бирлашиш" партияси етакчиси Марин Ле Пен 41,46 фоиз овоз тўплашга муваффақ бўлган. Ле Пен аллақачон мағлубиятини тан олган ва унинг сиёсий кучи парламент сайловларида катта курашни бошлашини маълум қилган.\nФранция президенти сайловида сайловчиларнинг 63,23 фоизи қатнашган. Мамлакат Конституциявий суди раиси сайлов якунлари натижаларини 27 апрель куни расман эълон қилади.\nЭслатиб ўтамиз, Франция президенти сайловининг биринчи босқичида Макрон сайловчиларнинг 27,85 фоиз, Ле Пен эса 23,15 фоиз овозини тўплашга муваффақ бўлган эди. Бу билан улар сайловни иккинчи босқичида иштирок этиш ҳуқуқини қўлга киритишган эди.


Погба бўлажак жамоаси хўжайини билан учрашди\n1 декабрь, 2021, 11:02\nТеглар:Поль Погба | Манчестер Юнайтед | ПСЖ\nУнинг режаси бор\n“Манчестер Юнайтед” юлдузи Поль Погба ПСЖ президенти Нассер Ал-Хелаифий билан учрашди.\nФранциялик ярим ҳимоячининг манчестерликлар билан келишуви мавсум охирида якунланади. Футболчи “Олд Траффорд”ни тарк этишга тайёр. Бироқ унинг катта маош талаб қилиши, Погбага қизиқаётган жамоалар сонини анча камайтирди.\nПСЖ унинг келишидан умидвор. Гап шундаки, ПСЖ бош мураббийи Моурисио Почеттино ёзда “Манчестер Юнайтед”ни қабул қилиб олиши кутилмоқда. Агар бу иш амалга ошса, Париж клуби бош мураббийликка Зинедин Зиданни олиб келади. Франция футболи юлдузи ўз навбатида Погбани Парижга келишга кўндириши мумкин. Чунки, Зидан Погбанинг кумири ҳисобланади.\nЗидан “Реал”ни бошқарган кезларда Погбани Мадридга олиб келишга уринганини ҳам унутмаслик керак.\nАл-Хелаифийнинг Погба билан учрашгани олдинни кўзлаб ташланган қадам ҳисобланади.\nМЮ бош мураббийлиги учун асосий номзод ким экани маълум


Нархи қанча меҳрнинг, айтинг… — Huquq\nHome / Тавсия этимиз / Нархи қанча меҳрнинг, айтинг…\nНархи қанча меҳрнинг, айтинг…\n27.06.2019\tТавсия этимиз 372\nФарзанд инсон ҳаётининг мазмуни, насл-насабини давом эттирувчи, оиланинг мустаҳкам занжири ҳисобланади. Одоб-ахлоқли, баркамол фарзанд ота-онанинг бахт-иқболи, икки дунё саодатига етиштирувчи дилбанди бўлиб, уларнинг «Жаннат райҳонлари» деб таърифланиши ҳам бежиз эмас.\nШукрки, барчамизнинг уйимизда ана шундай «Жаннат ғунчалари» ўсиб-улғаймоқда. Қолаверса, халқимиз ўта болажон бўлиб, болаларидан бор меҳр-муҳаббатини аямайди. Ютуқларидан қувонади, ғурурланади. Бировнинг боласини ҳам «бегона» демай, қучоғини очади. Буни Иккинчи жаҳон уруши даврида ўзбекистонликлар Россия, Украина ва Белоруссиянинг фашистлар босиб олган ҳудудларидан Ўзбекистонга эвакуация қилинган 200 минг нафар болани бағрига олганлигида ҳам кўришимиз мумкин. Ўша даврда кўплаб ўзбек оилалари иккита ва ундан ортиқ етим болаларни, жумладан, Ш.Шомаҳмудовлар 14 нафар, Ҳ.Самадовлар 12 нафар, М.Жўраева ва Ашурхўжаевлар 8 нафар болани ўз қарамоғларига олганлар.\nАммо бу не бедодликки, орадан шунча йил ўтиб, ўша машъум уруш йилларида бировнинг боласини қабул қилиб, етимлигини билдирмаган, инсонпарварлик фазилатларини кўрсатган юртдошларимизнинг авлодлари бугун ўз жигарбандини меҳрибонлик уйларига топширмоқда, улардан воз кечмоқда. Аслида, меҳрибонлик уйи етим болалар ва ота-онасининг қаровисиз қолган болалар учун давлат тарбия муассасаси ҳисобланади. Аммо минг афсуслар бўлсинки, ҳозирги кунда меҳрибонлик уйларида тарбияланаётган болаларнинг ҳаммаси ҳам чин етим ёки ота-онасининг қаровисиз қолган болалар эмас.\nЎзбекистон Республикаси Халқ таълими вазирлиги тасарруфидаги А.П.Хлебушкина номли 22-Меҳрибонлик уйи ҳақида эшитмаган одамни топиш қийин бўлса керак.\n— Айни пайтда ушбу даргоҳда 110 нафар бола тарбияланмоқда, — дейди Меҳрибонлик уйи директори Шаҳри Бердиева. — Уларнинг 38 нафари чин етим, 57 нафари ижтимоий, 11 нафари кам таъминланган, 4 нафари эса ташландиқ етим болалар ҳисобланади. Масканимизда камчиликлар йўқ, ҳукуматимиз томонидан уларга худди ўз уйларидагидек барча шарт-шароитлар муҳайё этилган. Бироқ, буларнинг барчаси бир бўлганда ҳам ота-онасининг биргина меҳри ўрнини босолмайди-да! Шу сабабли имкон қадар уларга меҳр беришга, шундоқ ҳам ўксик қалбларини янада вайрон қилмасликка ҳаракат қиламиз.\nОпа нақадар рост гапирганига эса у киши билан меҳрибонлик уйини айланганимда амин бўлдим. Ёши, миллати, ўғил ёки қиз болалигидан қатъи назар, рўпарадан чиққан тарбияланувчи борки, менга қўлини кўксига қўйиб, салом берар экан, айримлари «Мама», бошқалари эса «Ойи» дея Шаҳри опанинг икки юзидан ўпиб қўярди. Опа ҳам уларни бағрига босиб, ўқишлари-ю муаммолари ҳақида сўрашдан эринмасди. Уларнинг қувонч барқ ураётган чеҳраларини кузатар эканман, хаёлимдан «Аслида директорнинг ўрнида шу болаларнинг оналари бўлиши лозим эди-ку!» деган ўй ўтди.\nШаҳри опа фикримни ўқиди, шекилли, кулимсираганча гап бошлади:\n— Ишонсангиз, бир кунда ўн марта учратишса ҳам фарқи йўқ. «Ойи-ойи»лаб, қучоқлаб, юзимдан ўпиб кетишади. Уларнинг муносабатидан қанчалар хурсанд бўлсам, бу болажонларимнинг аччиқ қисматини ўйлаб, шунча сиқиламан. Ахир уларда нима айб?\nШу пайт сафимизга тарбиячи Нина Верешагина келиб қўшилди. Қирқ йилдан кўпроқ умрини мазкур даргоҳга бағишлаган бу аёл А.Хлебушкинани эслаш баробарида, болаларнинг «Ота»си сифатида танилган тарбиячи Лев Асриянц ҳақида сўзлаб берди.\nМазкур даргоҳдан учирма бўлганларнинг тақдири билан қизиқаман. Маълум бўлишича, 2017 йилда битирувчиларнинг 15 нафари, 2018 йилдагилардан эса 7 нафари айни пайтда юртимиздаги турли олий ўқув юртларида таҳсил олишаётган экан.\n— Болаларимиздан Коля Пирогов маҳаллий футбол жамоасида тўп сурган. Тилло Саматов эса нафақат спортчи, балки ўзи куй басталаб, қўшиқ ҳам куйлайди, — дейди фахр билан Нина Ивановна. — Ҳозир иккаласи Жисмоний тарбия ва спорт университети талабаси. Баҳодир Аминов грант асосида магистратурага кириб, Швейцарияда ўқишни давом эттирмоқда. Ҳарбий соҳага қизиққан 10 нафардан ортиқ йигитларимиз эса Қуролли Кучлар академияси, Чирчиқ ҳарбий танкчилар олий билим юрти каби даргоҳларда таҳсил олишмоқда.\nОрада Шаҳри опа айни пайтда болаларга нафақат таълим-тарбия берилаётгани, балки эртанги ҳаётга зарур кўникмаларнинг ҳам ўргатилаётгани ҳақида айтиб берди-да, ўнг томонда қад ростлаган бино томон йўл бошлади. Бинонинг ичкари қисмида ошхона жойлашган бўлиб, у ерда 15-16 ёшлардаги тўрт-беш нафар қизча овқат тайёрлаш билан банд экан. Опанинг айтишича, қизларга ошхонадан зарур масаллиқлар олиб берилар, улар эса тарбиячи бошчилигида ўзлари хоҳлаган таом таёрлаш баҳонасида, пазандачиликни ҳам ўрганишар экан.\nФурсати келганда опадан «Ўзингиз ҳам онасиз. Болаларини ташлаб кетаётган оналар ҳақида қандай фикрдасиз?» дея сўрадим. Шаҳри опа дарров жавоб бермади. Бироз ўйланиб тургач, секингина «Бу уларнинг виждонига ҳавола» деди, кейин эса «Менга қолса, бундай ота-оналарнинг барчасини ота-оналик ҳуқуқидан маҳрум этган бўлардим», дея гапни қисқа қилди…\nСен етим эмассан!\nПойтахтимиздаги «Сархумдон» МФЙда истиқомат қилувчи Раҳима Мирзатиллаева 10 нафар болани оналик қилиш учун ўз қарамоғига олганини эшитганимизда, очиғи унчалик ишонмадик. Бўлмасам-чи, айримлар ота ёки она деган номга иснод келтириб, қалбининг бир парчасидан воз кечаётган бир пайтда бировнинг боласини бағрига олишдек мардлик ҳар кимнинг ҳам қўлидан келавермайди-да!\nХуллас, «юз марта эшитгандан, бир марта кўрган афзал» деган иборага амал қилган ҳолда, шу матонатли аёлни кўриб, бир-икки оғиз суҳбатлашиш мақсадида йўлга отландим-у, онахонга учрашишдан олдин МФЙ раисининг фикрини билишни лозим топдим. Маҳалла раиси Абдуманноп ака Зокиров идора олдида уч-тўрт нафар фаоллар билан суҳбатлашиб турган экан.\n— Ҳа, маҳалламизда шундай ўта болажон ва жонкуяр онахон истиқомат қилади, — дея гап бошлади Абдуманноп ака ташрифим сабабини билгач. — Ўзи камтар бўлса-да, шунга яраша қайсарлиги ҳам бор. Шароити ҳар қанча оғир бўлса-да, сездирмайди. Айримлар ҳатто «Бу аёл таъминот ёки уй олиш баҳонасида болаларни асраб олди», дея гап-сўз ҳам қилишди. Уч хонали уйда шунча одам яшайди. Аммо ишонсангиз, биз — маҳалла аҳли ҳаракат қилганимиз ҳолда, ўзи бирор марта ҳам бу масалада мурожаат қилгани йўқ. Ўзига шу ҳақда гап очсангиз, «Болаларга биринчи галда меҳр кўрсатсак, бўлди, қолгани иккинчи даражали», деб гапни қисқа қилади. У кишини таниганимга 40 йил бўлган бўлса-да, бирор марта нолиганини кўрмаганман. Жуда иродали аёл…\nШундан сўнг раис илтимосимга кўра, онахонни шу ерга — идорага чақирадиган бўлди. Кўп ўтмай набирасини етаклаганча Раҳима опа кириб келди. Ташрифим сабабини тушунтиргач, онахон бу ишга қандай жазм этганини сўзлаб берди.\n— Отадан 5 ёшда етим қолганман. Шу сабабли етимлик нима эканини яхши биламан. Бундан ташқари, онам доимо «Имкон топсанг, қийналганга ёрдам бер, айниқса, етимга озор берма, бошини силагин» деб ўргатарди. Боласини ташлаб кетган аёлларни сира тушунмасдим. Шундай бўлса-да, уларни қораламайман. Балки, улар шунга мажбур бўлгандир…\nХуллас, вояга етиб турмушга чиқдим. Ўша пайтда Ички ишлар идорасида ишлардим. Тақдир экан, турмушим бузилди, ўғлим Жамшид билан она уйига қайтиб келдим. Айнан ўша кезларда хаёлимга бола асраб олиш фикри келиб қолди. Ҳам етимга оналик қиламан, ҳам битта болам иккита бўлади, дея онамга маслаҳат солдим. Онам ҳам «Худойим дилингга солган бўлса, амалга оширгин» дея, қароримни маъқуллади.\nШундай ниятда юрган кезларим, яъни 1983 йилда навбатчи қисмга бир кунлик чақалоқни олиб келиб қолишди. Зарур ҳужжатларни тайёрлагач, қизалоқни бағримга олдим ва Зилола, деб исм қўйдим. Кўп ўтмай оиламизга Камола қўшилди. Жасурбекни мен ҳақимда эшитган қариндошлари олиб келишган. Онаси туғруқ вақтида вафот этган экан. Азамат эса уйимизга ўзи кириб келган. Ўшанда у 12 ёшда эди.\nКейин Ирода ташриф буюрди. Жавоҳирни эшигим остонасига ташлаб кетишган. Шаҳризоданинг тақдири бошқача кечган. Бир аёл дарсдан чиққан Жасурни тўхтатиб, «қараб тургин» дея, қўлига чақалоғини тутқазиб кетади. Қаҳратон қишда 16 ёшдаги ўғлим болани кўтарганча, аёлни 5 соатдан ошиқроқ кутган. Ўша Шаҳризодам ҳозир 14 ёшда.\nОрада ҳали туғилмаган боласини менга асраб олишни таклиф қилганлар ҳам учраган. Шунақа пайтда рози бўлардим. Шу билан бирга, маълум вақтдан кейин келса, боласини беришимни айтардим. Ахир бола ўз онаси билан бўлганига ҳеч нарса етмайди-ку! Уч нафар болани оналарига қайтариб берганман.\nХудога шукр, тақдиримдан нолимайман. Ўғилларимни уйлантирдим, қизларимни узатдим. 14 нафар набирам бор. Икки нафар қизим ҳам бўйи етмоқда. Яхши жой чиқса, уларни ҳам эгасига топширсам дейман…\nОнамни соғиндим, кетаман…\n— Боланинг ҳар томонлама гармоник ривожланишининг муҳим жиҳатларидан бири ота-она билан фарзанд ўртасидаги илиқ ва яқин муносабатлардир, — дейди 21-сонли Меҳрибонлик уйи психологи Шаҳло Жуманова. — Бола ривожланишидаги секинлашиш ва ҳатто ундаги айрим психик касалликлар у ёки бу даражада оиладаги муносабатларга, хусусан, ота-она билан бола ўртасидаги ўзаро муносабатларга боғлиқ.\nАчинарлиси, муассасага келган болага бу ерда барча шароитлар етарли бўлгани ҳолда, пулга ҳам сотиб олиб бериб бўлмайдиган она меҳри етишмайди. Касбим тақозоси билан болалар билан кўп суҳбатлашаман. Бола бу ерга келиши сабабини айтиб бераётганида ота-онасидан нафратланади, бу ер унга ёқаётганлиги, шароитлар етарли эканлигини хурсанд бўлиб сўзлайди. Орадан маълум вақт ўтгач эса (бу баъзида 3-4 кун ҳам бўлиши мумкин) уйини соғинганлиги, онасини кўргиси келаётганлигини айтиб, кўзига ёш олади. «Ота-онамни соғиндим. Улардан кечирим сўрайман, энди яхши бола бўлишга ваъда бераман» дейдиганлари ҳам кўплаб учраб туради.\nБу ерга келган болалар одатда жисмоний, жинсий, эмоционал ва ҳоказо жароҳатлар билан жароҳатланган бўладилар. Бундай вазиятларда уларга муассаса раҳбари, шифокор, социолог, психолог, логопед, стомотолог, тарбиячи ва тўгарак раҳбарлари ҳамкорлигида комплекс даражада ёрдам кўрсатилади. Психолог томонидан уларнинг муаммолари ўрганилиб, стресс ёки депрессив ҳолатлар суҳбат, медитацион ҳамда релаксацион машқлар, арт-терапевтик машғулотлар орқали бартараф этилади. Тўғри, бу бир мартада ёрдам бермаслиги мумкин, лекин уларни бошларидан ўтказган руҳий ва салбий эмоциядан вақтинча чалғитиш орқали биринчи психологик ёрдамни, қўллаб-қувватлашни, ўзига бўлган ишончни, ўзининг кераклилигини ҳис қилдиришни амалга ошириш мумкин.\nКези келганда айрим сабабларга кўра фарзандини Меҳрибонлик уйига ташлаб кетаётган оналарга айтар сўзим бор: Ёдда тутинг, болангиз доимо меҳрингизни туйиши, ҳис қилиши шарт! Фарзандини ижобий томондан тан олаётган ота-она ўз фарзандида кўплаб ижобий хислатларни кўради, қандай бўлса, шундай қабул қилиб, у билан фахрланади. Аммо фарзандида фақатгина камчиликни кўраётган ота-она унда нафақат ўзига, балки атрофдагиларга ҳам нафрат ва адоватни шакллантиради. Иродасизлик қилиб, «Она» деган буюк номга доғ туширманг!\nЭшикка термулганча, Сизни кута-кута муштоқ бўлган, охир-оқибат бирор оилага асранди фарзанд бўлишга ҳам рози бўлаётган бегуноҳ болакайларни асло қийнаманг!..


Эксперт мигрантларни рўйхатдан ўтказиш муаммосини қандай ҳал қилиш кераклигини айтди\nРоссиялик ҳуқуқшунос, Фуқаролик жамияти ва инсон ҳуқуқларини ривожлантириш бўйича Россия Федерацияси президенти ҳузуридаги кенгаш раисининг ўринбосари Евгений Бобров мигратларни рўйхатдан ўтказиш муаммоларини қандай ҳал қилиш кераклиги борасида фикрларини билдирди.\nЕвгений Бобровнинг сўзларига кўра, мигрантларни рўйхатдан ўтказиш тизимида иккита асосий муаммо мавжуд. Бу сохта ҳужжатлар ва “резина уйлар” ҳисобланади. Бундай уйлар участка нозирлари томонидан мунтазам равишда текшириб турилади ва улар устидан тез-тез шикоят келиб тушади.\n“Давлат томонидан ҳеч қандай мажбурий рўйхатга олиш механизми кўзда тутилмаган, шунинг учун ижарага олувчи ҳамиша четда қолиб кетади”, деди эксперт Sputnik Ўзбекистонга берган интервьюсида.\nУнинг маълум қилдишича, хусусан, резина уйлар билан бўлган ҳолатлар кўп ижтимоий гуруҳларнинг рўйхатдан ўтказиш учун зарур бўлган талабларга жавоб бермаслиги билан боғлиқдир. Улар орасида руслар чет элликларга қараганда кўпроқ.\nИқтисодчи: Россияда меҳнат миграцияси ўсишига фақат қонунлар тўсқинлик қилмоқда\nШунинг учун иш жойи бўйича рўйхатдан ўтказиш масаласини кўриб чиқиш лозим. Ушбу ташаббусдаги асосий нарса бу унинг рўйхатга олиш ҳисобининг асосий мезонларига мос келишидир. Статистик жиҳатдан ҳам минтақада қанча киши яшаётганини аниқлаш осон бўлади. Шунингдек, ижтимоий ва транспорт хизматларини тўғри ташкил этишга кўмаклашади.


Ризаева янги квартиранинг таъмирини кўрсатди\n2 Sentabr 15:15 Жамият\nКВАРТИРА Муниса Ризаева ТАЪМИРЛАШ ҚЎШИҚЧИ\nЯнги квартирада ремонт қилинган видео тармоққа хонанда Муниса Ризаева томонидан жойлаштирилган.\nРассом Tashkent City-да биринчи қаватдаги квартирага эга бўлди. Балкон булвар ва қўшни уйларга қарайди.\nЎзбекистонлик қўшиқчи Муниса Ризаева ўзининг янги қимматбаҳо квартирасида тамомланган таъмирни кўрсатди.\nИлгари, юлдуз аллақачон ўзининг Инстаграм-да квартирани кўрсатган, лекин унга пардозлар, қандиллар ва бошқа декоратив элементлар этишмаган.\nЭнди ҳаммаси тугади. Ризаева хоналарни айланиб ўтди ва безатилган мебел билан жиҳозланган квартирани кўрсатди.\nРоссияда жиҳод ғояларини тарғиб қилишда гумон қилинган Ўзбекистон фуқароси қўлга олинди\n«Залдан бошлайлик… <…> Мана менинг пардаларим, мана бу менинг терассам, бу ерда сиз дам олишингиз мумкин. <…> Бу менинг ётоқхонам ва ҳаммом», — мақтанди у.\nКадрлардан кўриниб турибдики, ҳар бир хона дид билан жиҳозланган. Тераста Ризаева ёстиқ ва адёл қўйди, ётоқхонасига эса қимматбаҳо икки кишилик каравот ва шахсий ҳаммом қўйди.\n2020 йил 30 октябр куни Ўзбекистонда об-ҳаво\n“Заковат” ўйини ғолиблари мамлакат олий ўқув юртларига имтиҳонсиз киришлари мумкин бўлади\nСалим Абдувалиев Людвиг Нобел мукофоти билан тақдирланди


Вакцинадан қўйи ўлганлар товон пулига умид қилмоқда\n02 декабр 2020, Тошкент вақти: 11:18\nҚирғизистоннинг Жалолобод вилоятида хавфли вакцинадан касалланган қўйлар.\nЖиззахда номаълум вакцинадан юзлаб қўйи қирилган фуқароларнинг товон пули сўраб, киритган даъво аризасини шаҳар прокуратураси текширмоқда.\n280 қўйи қирилган Феруза Жонузоқова прокуратурадан жавоб кутмоқда\nСентябр ойида Ўзбекистоннинг 3 вилояти - Жиззах, Самарқанд ва Қашқадарё вилоятларида тарқалган номаълум вакцинадан юзлаб қўйи қирилган фуқаролар Жиззах шаҳар прокуратурасига товон пули сўраб, даъво аризасини киритди.\nЖумладан, вакцинадан қирилган 280 қўйига товон пули ундиришга умид қилаётган жиззахлик Феруза Жонузоқова ўзи каби фуқароларнинг кўплигини айтмоқда.\n- Мен Жиззах шаҳар прокуратурасига борган пайтимда кўплаб ариза топширганлар борлигини кўрдим. Лекин аризамизга ҳали жавоб берилгани йўқ. Бизнинг 300 қўйимиздан 20та қолди, холос, деди Феруза Жонқузоқова.\n280 та қўй фақат Феруза Жонузоқованинг ўзига эмас унинг қариндош-уруғларига ҳам тегишлидир.\nЖиззах вилоятида кейинги йилларда рўзғоридан ошган даромадини тўплаб, қўй харид қилиш ва шу орқали мол-мулкини кўпайтириш анаъаси кенгаймоқда.\nБунақа оилалар битта чўпон ёллайди ва чўпон бу қўйларини вилоятнинг яйловлар мавжуд туманларида боқади.\n- Мен шунақа чўпонларга 500 талаб қўйини берган одамларни биламан. Ҳаммаси куйиб қолди. Ҳали бировнинг ҳаққи ундириб берилганини мен эшитмадим. Энди прокуратурадагилар айбдорлар ушланса, улардан ундириш мумкин товон пулини, деб оғзаки айтган. Лекин ҳали расмий жавоб бўлмади, дейди Феруза Жонузоқова.\nЖиззахда вакцинани сотган аптекачилар ҳибсга олинган\nПрокуратура жавобни чўзаётгани боис ушбу вакцинани сотган дорихонага даъво қилиб борган Жонузоқова дорихона эгаларининг ҳибсга олинганидан хабар топганини айтмоқда.\n- Аптека МЧЖ (Масъулияти чекланган жамият — Таҳ.) экан. Ўшандан олинганда. Унинг эгалари аллақачон ҳибсга олинган. Кейин яна суриштирсак, бизнинг делолар Тошкентга жўнатилган экан ва у ердан ҳали жавоб келмаптимиш, дейди Феруза.\nШунингдек унинг яна аниқлашича, таркибида хавфли вирус бўлган вакцина вилоят дорихоналарида 25 августдан кейин пайдо бўлган.\n- Ўша хусусий аптеканинг ёнидаги аптекаларнинг сотувчилари 25 августгача оспага қарши сотилган вакциналар ҳақиқий бўлган. Кейин эса муддатини узайтириб, контрабанда вакциналарни сотиш бошланган дейишди, дейди Феруза Жонузоқова.\nҲозирча Феруза Жонузоқова каби ўлган қўйлари учун товон пули истаётганларнинг сўровларига бирор расмий жавоб бўлгани йўқ.\nОзодлик мухбирининг бу борадаги саволларини Жиззах шаҳар прокуратураси ва вилоят Ветеринария бошқармаси, Ўзбекистон Давлат Ветеренария бош бошқармалари жавобсиз қолдирди.\nАммо, вилоятлардаги бошқармалардан бирининг Озодликка микрофонсиз сўзлаган ва ўзини таништирмаган расмийси қўйларнинг қирилиши учун масъулиятни қўй эгаларининг ўзига юклади.\nУнга кўра, бу қўйлар одамларнинг хусусий мулки ва улар ўз ихтиёри билан қўйларини номаълум вакцина билан эмлаган. Бундан ташқари бу давлат мулозими бу жараён давлат ветеренария ташкилоти ходимлари иштирокисиз ўтганини таъкидлади.\nУ ҳам товон пули жиноятни содир этган шахслар аниқлангач, суд ҳукми асосида улардан ундирилиши мумкинлигини қўшимча қилди.\nҚозоғистон расмийлари Ўзбекистон расмийлари иддаосини рад қилди\nЎзбекистон Давлат Ветеренария хизмати қўйларда учрайдиган чечак касаллигига қарши тавсия қилинган ва номаълум шароитда тайёрлангани айтилган вакцина сентябр ойида Қозоғистондан Ўзбекистонга кириб келганини иддао қилган эди.\nҚозоғистон Қишлоқ хўжалиги вазирлиги Ўзбекистон томони иддаосини инкор қилди.\n“Қозоғистон Республикаси Қишлоқ хўжалиги вазирлигининг Ветеринария қўмитаси қўйлар ўлимига сабаб бўлган "чечакка қарши вакцина” ҳақида Интернет орқали тарқалган маълумотлар ҳақиқатдан йироқ эканини маълум қилади. Ўзбекистон Республикасининг тегишли давлат идоралари препарат контрабанда йўли орқали Қозоғистон ҳудудидан олиб келинганини тасдиқловчи фактларга эга эмас”, дейилади, жумладан, Қозоғистон Қишлоқ хўжалик вазирлиги матбуот хизмати сешанба куни чиқарган баёнотда.\nВазирлик қошидаги Ветеренария назорати қўмитаси мутахсассиларидан бири Озодлик билан суҳбатда Ўзбекистон Ветеренария хизмати назарда тутган номаълум вакцина Қозоғистон ҳудудида давлат реестридан ўтмагани ва бундай вакцина мамлакат ҳудудига киритилганига оид маълумот ҳеч бир назорат-текширув бўлимларида қайд этилмаганини айтди.\nБу мутахассис вакцина изларини унинг ампуласига номи битилган Россиядаги илмий-текшириш институтидан ва умуман, Россиядан қидириш лозимлигини тавсия қилди.\nАммо, ампуласидаги ёрлиққа номи ёзилган — Россиянинг Покров шаҳридаги Ветеринария илмий-текшириш институти раҳбари профессор Денис Колбасов эса Озодлик мухбири билан суҳбатда институт томонидан бундай вакцина Ўзбекистонга сотилмагани ва умуман, ишлаб чиқарилмаганини билдирган эди.\nСентябрда Ўзбекистонда 45 минг қўй вакцинада қирилди\nҚўйларда учрайдиган чечак касаллигига қарши тавсия қилинган ва Ўзбекистон Давлат Ветеренария хизмати томонидан номаълум шароитда тайёрлангани айтилган вакцина сентябр ойида Ўзбекистонга кириб келгани айтилган эди.\nЎзбекистон Давлат Ветеренария хизмати вакцина таркибида Ауески (ҳайвонларда кескин ўтадиган, юқумли, соҳта қутуриш касаллиги-энц.) касаллиги вируси аниқланганини маълум қилган.\nТашкилот тарқатган расмий баёнотда Жиззах, Қашқадарё ва Самарқанд вилоятларида бу вакцина билан эмланган 45 минг бош қўй Ауески касаллигига чалингани ва ўлгани айтилган эди.\nДавлат ветеринария хизмати ходимига асосланиб 12news.uz Интернет нашрининг хабар қилишича, август ойи охири ва сентябр ойи бошида Давлат ветеринария хизмати ва бошқа ташкилотлар мутахассислари томонидан кўрилган тезкор чоралар натижасида 198 мингта вакцина Қозоғистондан контрабанда йўли билан олиб келингани аниқланган.\nЎзбекистонга контрабанда йўли билан олиб келингани айтилган хавфли вакцинанинг қўшни Қирғизистонда ҳам сотилгани, хусусан, Ўзбекистонга чегарадош Жалолобод вилояти, Сузоқ туманида эмланган қўйларнинг ўлиш ҳоллари кузатилган.


Хориждан қайтарилган талабалар яна кетмоқда\nХориждаги мадрасалардан қайтарилган тожик ёшлари ўзларига берилган ваъдалар бажарилмагани туфайли яна юртни тарк этаяпти.\nТожикистон Миллий хавфсизлик қўмитаси масъуллари ҳукумат тегишли идораларининг бугунги кундаги асосий вазифаси хориждаги мадрасалардан қайтарилган ёшларни иш жойлари билан таъминлаш ва уларга ўқишни давом эттиришлари учун зарур шароитлар яратиб беришлари лозимлигини таъкидламоқдалар.\nХатлон вилоят миллий хавфсизлик бошқармаси муовини Нусратулло Мирзоев юртига қайтган тожикистонликлар мамлакатдаги ишсизлик ва ўқиш учун шароит йўқлигини рўкач қилиб, турли йўллар билан мамлакатдан чиқиб кетаётганини маълум қилди.\n- Улар Россияга ва бу мамлакат орқали ўзлари ўқиган ўша хорижий давлатларга чиқиб кетаяпти. Агар биз жойларда бу ёшларни иш жойлар ва таҳсилини давом эттириши учун имконият яратиб бермасак, улар Тожикистонни бутунлай тарк этади. Натижада улар ўша мамлакатлардаги мухолиф партиялар ва экстремистик гуруҳлар томонидан Тожикистонга қарши тайёрланади. Шуни назарга олган ҳолда, биз қисқа вақт ичида хориждаги мадрасалардан қайтарилган ёшларни иш жойлари билан таъминлаш ва уларнинг таҳсилни давом эттиришлари учун шароит яратиб беришимиз зарур, - деди Миллий хавфсизлик қўмитаси масъули Мирзоев.\nРасмийдаги маълумотларга кўра, хориждаги мадрасалардан қайтарилган хатлонликларнинг тахминан 225 нафари Россияда ишлаш баҳонаси билан чет элга чиқиб кетган.\nНусратулло Мирзоев ёшларнинг чет элга чиқиб кетишларига маҳаллий муллалар воситачилик қилаётганини қистириб ўтди.\nТожикистон Бош прокуратураси масъули Юсуфжон Юсуфзода Диний ишлар бўйича қўмита ҳамда Меҳнат ва аҳолини ижтимоий ҳимоялаш вазирлиги расмийларини ёшлар тақдирига лоқайдликда айблади.\n- Биз террор хавфидан бонг уриб, маблағ сарфлаб, ёшларимизни чет элдан қайтардик. Бироқ шуни билингки, Тожикистон учун ундан ҳам хавфлироғи ёшларимизнинг норози бўлиб, такроран юртдан чиқиб кетаётганидир. Нега биз шу кунгача уларни иш жойи билан таъминлаш ва ўқишини давом эттиришлари учун имконият яратиб бермадик, уларнинг мамлакатда қолиб яшашлари учун шароит яратмадик? Ёшларимизнинг мамлакатдан қайта чиқиб кетишлари уларнинг сиёсатимиздан, аҳоли турмуш тарзидан норозилигидан далолатдир. Бу аниқ. Бу хатони тузатиш учун ҳаракат қилишимиз лозим, - деди Бош прокуратура расмийси Юсуфзода.\nШу ўринда эслатсак, Тожикистон президенти Имомали Раҳмон буйруғи билан ўтган йил декабридан бошлаб хорижда таҳсил олаётган тожикистонликларни ортга қайтариш кампанияси бошланиб кетганди.\nҲукумат расмийлари ёшларни иш жойлари билан таъминлаш ва уларнинг мамлакат ичкарисида ўқишлари учун барча шароитлар муҳайё қилинишини ваъда қилган эди.\nБироқ, мустақил таҳлилчилар қайдича, ҳукумат ўз ваъдасининг устидан чиқмади.\nРасмийларнинг ёшлар тақдирига лоқайдлиги, таҳлилчиларга кўра, ёшларни шундай йўл тутишга мажбур қилган.\nХориждаги таҳсили тўхтатилиб, Тожикистонга қайтарилганлардан республика бўйича неча киши қайта чет элга чиқиб кетгани ҳақида аниқ маълумот йўқ.\nАснода ватанини тарк этаётган ёшларнинг кўпчилиги ортга қайтмасликларини айтмоқда.\nШаҳринав туманида яшовчи Маликахон укаси Собиржоннинг Россия орқали Туркиядаги мадрасага етиб борганига анча кун бўлиб қолганини айтади.\nМаликахоннинг айтишича, Собиржон яқинлари билан хайрлашиш чоғида ҳеч қачон ортга қайтмаслигини айтган.\n- Қайтишни хоҳламайди, ўқийди. “Бу ерда ислом масаласи бориб-бориб Ўзбекистондек бўлиб қолади. Намоз ўқигани қўймайди, босим ўтказади. Ана шунинг учун мен бошқа қайтмайман, Туркияда қолиб кетаман”, деди укам, - дейди Маликахон.\nДин соҳасида мустақил таҳлилчи Худойберди Эгамбердиев қайси соҳада ўқиган бўлишидан қатъий назар, чет элда таълим олиб қайтганларга мамлакат ичкарисида иш берилмаслигини айтади. Таҳлилчига кўра, республика масжидлари ва диний таълим даргоҳларида уларга ўрин йўқ.\n- “Четда ўқиб келганларга мана шу идорада иш бор” деган гап йўқ бу ерда. Масжидларимизда ишлаётган баъзи имомларимиз, саводсиз бўлишига қарамай, ишлаб юрибди. Лекин четда ўқиб келган саводли болаларни уларнинг ўрнига қўймайди ҳеч қачон. Ҳукумат нима деса, ўшанинг чизиғидан чиқмайдиган, бошлиқларнинг айтганини сўзсиз бажарадиган бўлса, ишлайди, - дейди мустақил таҳлилчи Худойберди Эгамбердиев.\nРасмий маълумотларга кўра, ўтган 6 ой ичида чет элдаги мадрасаларда ўқиб келган 6 ёшдан 30 ёшгача бўлган 1500 ортиқ тожикистонлик ватанига қайтарилган.


Бу кун ўзбек адабиётига яна янги бир тўн кийгизилди, Чўлпоннинг «Булоклар» отлиқ янги бир шеърлар тўплами босилиб чиқди.\nЧўлпон ўзбекнинг янги шоиридир. Шунинг учун ўзбек элининг бу кунги руҳи, ҳоли, сезгиси «Булоқлар»да қайнайдир. Ўзбек тили, ўзбек оҳанги «Булоқлар»да сайрайдир, ўқуйдир. Ўзбекнинг руҳий тўлқинлари бунда кўпурадир, кўклар томон учадир, кўтариладир. «Булоқлар»да ўзбек сезгиси инглайдир, сизлайдир, титрайдир. Шунинг учун бу тўн шундай бир тўндирки, ўзбекнинг руҳидан, жонидан биткандир, унинг баданини асрамоқ, қўрумоқ учун ўз бағрига босқондир.\nЎзбек янги шеърларининг оҳангсиз бўлишини уёлмайин сўйлайтурғон оғизларға «Булоқлар» туфурадир. Ўзбек адабиётига тил тегдирмакчи бўлғон машҳур «нодонлар»ға бу «Булоқлар» куладир.\nШоир «Амалнинг ўлуми» деган парчасида:\nКўнглимда йиғлағон малаклар кимлар,\nҚаршимда инглаган бу жонлар кимлар,\nҚуллар ўлкасининг инсонларими? —\nдеб, шу қисқағина парчанинг ўзидагина қанча шеърият, қанча оҳанг уйдирғондир, шунинг билан бирга юртнинг дардини, қулларининг инглаган жонлар бўлишини, кўнглида йиғлағон малакларнинг шарқнинг оналари, жувонларидан иборат эканини қанча очиқ, муассир ва эъжоз билан тасвир этадир.\nМана иккинчи бандида элининг умидларини эскартиб:\nКенг хаёллар учдими кўкка,\nБутун умидларин ёвларми кўмди, —\nдеб шарқ халқларининг абадий асирликка кирганлигига ишонмағонини кўрсатиб, ўзининг «хаёлида порлағон» шамнинг ўчишиға шубҳалик сўроғи билан айтадир:\nМангу тутқунлиққа кирдими ўлка?\nХаёлда порлағон шамларми сўнди?\nЯна бошқа бир саҳифасини очдим. Ҳали ўз адабиётининг борлиқ-йўқлиғи шубҳалик бўлғонларнинг «назарият адабия»ларига, узоқлардан мисолларни англамай олғонларға, «олий ҳислар» учун ҳали кўб йиллар мисол бўлишға арзийдурғон:\nОч ахир, очғилким кўксингни:\nБир нафас ўзимни унутай;\nУнутмоқ бутунлай «ўзлик»ни,\nОҳ, шундан нажотни мен топай, -\nдеган шу парча кўзимга тушди ва кўр виждонларға лаънатлар ўқудим.\n60 саҳифага молик бўлғон бу асар «Шарқ учун, Сезгилар, Севги, Қора йўллар, Қор қўйнида» унвонлари остида бўлимларга айрилғон 26 парчадан иборатдир.\nАсар чиройлиқ ва нафис бошланғон. Ўзбек шоирини бу муваффақияти билан табрик этамиз ва адабиёт суйгучиларига тақдим қиламиз.\nБу мақола шоир тўпламига ёзилган тақриздир. Мақола-тақриз «Туркистон» газетасининг 1923 йил 10 декабр сонида эълон этилган.


Ўз ҳолига ташлаб қўйилмаган – Yoshlar ovozi\nЎз ҳолига ташлаб қўйилмаган\nЮртимизда ёшларнинг бандлигини таъминлаш, ҳаётда ўз йўлини топишга қийналаётган йигит-қизларни замонавий касб-ҳунарларга ўргатиш ҳамда уларни ватанпарварлик руҳида тарбиялашга қаратилган тизимли ишлар амалга оширилмоқда.\nМавзуни Жиззах вилоятининг баъзи туманлари мисолида ўрганишга ҳаракат қилдик.\nЯқинда Пахтакор туманида ип йигирув корхонаси ишга тушди. “Paxtakor tekst”да 450 нафарга яқин аёл уч сменада ишламоқда. Уларнинг ярми ёшлардан иборат.\n— Корхонага Швейцария технологияси келтирилган, — дейди ип йигирувчи Ирода Бекжонова. — Дунё стандартларига мос замонавий ускуналар ихтиёримизда. Ишлаб чиқарилган ип-калава Туркия ва Хитойга экспорт қилинмоқда. Шундай шароитда меҳнат қилаётганимдан\nЁшлар иттифоқининг туман кенгаши “Ҳар бир ёшга бир гектар” лойиҳаси доирасида беш кишига “Боғи адам Саҳифа” фермер хўжалиги ҳудудидан жами 10 гектар ер майдони ажратди. Ушбу хайрли ташаббус асосида беш нафар зафарободлик тенгдошимизнинг ҳам бандлиги таъминланган. Энди улардан ҳар бирининг “Чирилоуқ даласи” фермер хўжалигида ўз гектари бор. Далаларда кунгабоқар, мош ва бошқа экинлар етиштирилмоқда.\n“Yoshlar — kelajagimiz” Давлат дастури доирасида яратилган имкониятлар эвазига мамлакатимизда ёш тадбиркорлар сафи йилдан-йилга кенгаймоқда. Масалан, яқинда Пахтакор туманида 215 миллион сўм имтиёзли кредит маблағи ҳисобига “Беҳруз Азиз” хусусий корхонаси ташкил этилиб, 11 киши иш билан таъминланди. Корхона бир кунда 250 килограмм қандолат маҳсулотларини сотувга чиқармоқда.\nФоришда ҳам ёшлар бандлиги эътибор марказида. Туманда “Обод қишлоқ”, “Обод маҳалла” дастурлари асосида қурилиш ва ободонлаштириш ишлари баравж олиб бориляпти. Енг шимариб ишлаётганлар орасида Иттифоқ ташаббуси билан тузилган “Фидойи ёшлар отряди”нинг 200 нафар аъзосини ҳам учратдик.\nЯкка тартибдаги тадбиркор Расул Тўраев 10 нафардан ортиқ шогирди билан бирга мебель ясайди. Эшик, дераза-ромлар, юмшоқ диван ва креслоларнинг бозори чаққон. Буюртмачиларнинг қадами узилмайди.\nТуманда истиқомат қилаётган Лайло Илҳомова Ёшлар марказида тўқувчилик тўгарагини очган. 20 нафардан ортиқ шогирди бор. Жавоҳир Шукуров эса 15 нафар ёшга ҳайкалтарошлик ва кулолчилик сирларини ўргатмоқда.\nХонбанди шаҳарчасидаги Ёшлар марказида “Жасмин мега сервис” МЧЖга қарашли “Фориш чеварлари” тикув цехи фаолият бошлади. Унда 61 нафар ёш хотин-қиз доимий меҳнат билан банд. Бундан ташқари, мазкур корхонанинг олис ҳудудларда очилган яна учта филиали орқали жами 191 нафар аёл доимий ишга эга бўлди. Махсус кийимлар, эркаклар костюм-шими, мактаб формаси, чойшаб ва бошқалар нафақат ички бозор, балки чет элдаги харидорлар талабини ҳам қондирмоқда.\nХуллас, ҳаракат бор жойда натижа ҳам, албатта, кўзга ташланади. Муҳими, ёшлар ўз ҳолига ташлаб қўйилгани йўқ. Улар давлат ва ҳукуматимизнинг доимий эътиборида.\nЁшлар иттифоқи Жиззах вилояти кенгаши матбуот котиби\nПахтаободда қўшалоқ байрам\nЭътибор талаб даражасида\nКелди, кўрди, ҳал қилди\n← Билмаганимиз билганимиздан кўп\nВатан тилда эмас, дилда яшайди →


Янги Зеландия қирғоқлари яқинида яна бир кучли зилзила қайд этилди, цунами хавфи бор\n18:38 / 13.11.2016\nЯнги Зеландия қирғоқлари яқинида кун давомида иккинчи кучли зилзила кузатилди. Европа Ўрта Ер денгизи сейсмология маркази маълумотига кўра, навбатдаги зилзила кучи 7,9 баллни ташкил қилган.\nИлгарироқ бир қатор нашрлар зилзила кучи 7,5 магнитудани ташкил этганини маълум қилган эди.\nСилкинишлар Амберли шаҳридан 56 километр шимолда кузатилди. Зилзила чуқурлиги — 10 километр.\nМинтақада яна иккита зилзила қайд қилинди. 6,2 магнитудали иккинчи зилзила мамлакат пойтахти Веллингтондан 148 километр жануби-ғарбда, 5,7 магнитудали учинчи силкиниш эса пойтахтдан 76 километр жануби-ғарбда кузатилган.\nЯнги Зеландия фуқаролик мудофааси ва фавқулодда вазиятлар вазирлиги жанубий оролнинг шарқий соҳилида цунами хавфини эълон қилди. Ушбу ҳудудда истиқомат қилувчиларга баландроқ жойларга ўтиш тавсия этилди.


ДАВЛАТ ТИЛИ НУФУЗИ ВА МАВҚЕИНИ - Ўзбекистон овози газетаси\nтубдан оширишнинг долзарб муаммолари\nОна тилимизга давлат тили мақоми берилиши мустақилликнинг илк ғалабаси сифатида қўлга киритилганлиги, она тилининг эрки, ҳуқуқи учун кураш тарихда мустақиллик учун курашнинг рамзи сифатида муҳрлангани, “Давлат тили ҳақида”ги қонуннинг хосиятлари, уни ҳаётга татбиқ этиш жараёнлари, муаммолари тўғрисида жуда кўплаб ўқув қўлланмалари, рисола ва мақолалар чоп эттирдик. Лекин кўтарган муаммоларимиз, қўйган саволларимиз узоқ йиллар муаллақ қолди. Давлат тили амалиёти ҳаётда қонунда белгиланган мақомдан ўзгачароқ кечди. Назаримизда, қонунчилик асослари мустаҳкамлигига, унинг ҳаётий амалиёти муаммоларига янада жиддийроқ эътибор лозим эди.\nНиҳоят, Ўзбекистон Республикаси Президенти Ш.Мирзиёевнинг 2019 йил 21 октябрда имзо чеккан “Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида”ги Фармони айни муддао бўлди. Мазкур Фармон давлат тили қисматига нажот, янги ҳаёт бағишлади. Бироқ, Президентнинг ана шу нажотбахш фармони тўғри амалга ошяптими? Унинг ижроси тўғри таъминланяптими? Афсуски, ҳозирча, бунга ишончимиз комил эмас. Далиллар асосида танқидий таҳлил юритамиз. Дастлабки натижалар шуни кўрсатяптики, назаримизда, “Давлат тилини ривожлантириш департаменти”га она тили ва адабиёт мутахассиси ва давлат тилининг ҳақиқий жонкуяри бошлиқ бўлиши лозим эди. Бироқ департаментнинг ҳозирги раҳбари филолог эмас, балки тарихчи. Унга умид билан катта ишонч билдирилган. Аммо у қўйилган вазифани уддалаёлмаслиги аввалдан маълум эди. Чунки у белгиланган вазифага ихтисос жиҳатидан компетентли (лаёқатли) эмас. У, шубҳасиз, уриниб, чираниб ишлаяпти. Лекин бунинг фойдаси йўқ. Бу – Олий мажлисда депутат бўлиб жанговар нутқ сўзлаш эмас. Бу ишда соҳа бўйича ишнинг кўзини биладиган мутахассис керак.\nАлбатта, чинакам лаёқатли мутахассисни топиш осон эмас. Лекин мақсадга эришиш учун, албатта, уни топиш шарт. Ҳозирги мутасадди эса ихтисоси жиҳатидан тарихчи ва у давлат тили муаммоларини етарли даражада билмайди, ечимини топишга қийналади. Давлат тилининг мамлакат миқёсидаги муаммоларини мувофиқлаштириш, мутахассисларнинг бошини қовуштириш учун, табиийки, соҳа мутахассиси лаёқатига (компетенлигига) эга бўлиши зарур. Бу аҳволда Президент талабидаги натижага эришиб бўлмайди. Биз Давлат тилини ривожлантириш департаменти раҳбари ташкилотчилигида тузилган Давлат тилини ривожлантириш Концепциясининг сўнгги нусхаси билан танишиб чиқдик. Расмона Концепция яратилган. Концепция борми – бор. Лекин у амалда бажариладиган услубда яратилмаган. Баъзи қонун матнларига ўхшаб расмий, тумтароқ, йирик жумлалар билан тузилган. Ижроси таъминланмайдиган, қоғозда қолиб кетадиган услубда ёзилган. Қўпол бўлса ҳам, тўғрисини айтамиз – бу кўзбўямачиликнинг сийқаси чиққан бир кўриниши эмасми?\n2020 йил март ойининг бошларида бўлиб ўтган, давлат тили муаммоларига бағишланган бир йиғилишда Давлат тилини ривожлантириш департаментининг раҳбари “Давлат тили ҳақида”ги Қонуннинг қайта ишланган янги матни тузилди ва Олий Мажлис муҳокамкасига тақдим этилди”, деди. Тўғриси, янги матн бунчалар тез яратилганига ҳайрон қолдик. У ким билан бирга қайта ишланди, қандай қайта ишланди экан ? Қолаверса, Қонуннинг янги матни халқ муҳокамасига қўйилмайдими?\nАхир, 1989 йилда қабул қилинган “Давлат тили ҳақида”ги Қонун лойиҳаси бир эмас, икки марта умумхалқ муҳокамасига қўйилган эди. Радио, телевидениеда, ташкилотларда, очиқ майдонлардаги кенг халқ оммаси орасида жонли муҳокамалар бўлиб ўтган эди. Муҳокама жараёнларида Давлат тили комиссиясига 800 000 дан ортиқ таклиф-мулоҳазалар тушган ва улар Қонун матнини такомиллаштиришда инобатга олинган. Нега биз 30 йил олдинги даражада уйғоқ эмасмиз?\nБу борада бизнинг таклифларимиз шундан иборатки, Давлат тилини ривожлантириш департаменти кадрларни таркибини қайта кўриб чиқиш лозим. “Давлат тили ҳақида”ги Қонуннинг қайта ишланган янги матнини умумхалқ муҳокамасидан ўтказиб, ундан кейин Олий Мажлисда муҳокама қилиб тасдиқлаш мақсадга мувофиқ.\nПрезидент фармонида Давлат тилини ривожлантириш департаменти ҳузурида Атамашунослик комиссиясини ташкил этиш белгиланган. Бу ҳам давлат тили соҳасидаги адолат ва ҳақиқатни тиклашнинг бир йўлидир. Чунки мустақилликнинг дастлабки йилларида Атамашунослик қўмитаси тузилган ва у самарали фаолият кўрсатган эди. Аммо фармон эълон қилинганидан бери кўп ойлар ўтиб бормоқдаки, биз мутахассислар ҳанузгача атамашунослик комиссияси тузилдими ё тузилмадими, ким раис, ким аъзо бўлди – бундан бехабармиз. Элнинг оғзида ҳар хил гап. Биров раис – бош вазир деса, биров раис – Низомиддин Маҳмудов дейди. Очиқ-ошкоралик йўқ. Бунақада иш бўладими? Бунақада олдинги Атамашунослик қўмитаси даражасида ҳам иш амалга ошмайди. Аввал Атамашунослик қўмитасининг раиси собиқ иттифоқ миқёсида тан олинган мутафаккир, асарлари билан жаҳон адабиёти майдонидан ўрин олган адиб, Ўзбекистон халқ ёзувчиси Одил Ёқубов эди. Унинг ўринбосари жонкуяр ва фаол тилшунос олим Ҳабибулла Бектемиров эди. Қўмита ҳузурида фан, хўжалик, ишлаб чиқаришнинг турли тармоқлари бўйича шўъбалар шакллантирилган, шўъба раиси ўз соҳасининг академиги, шўъба аъзолари ўнлаб олимлар эди. Ҳар бир соҳа бўйича термин ва атамалар тўпланар, сараланар, муҳокама қилинар, матбуотда эълон қилинарди. Ана шу йўл билан 40 дан ортиқ соҳалар бўйича терминлар луғатлари тузилган ва нашр этилган эди. Академик Азим Ҳожиевнинг бу соҳада катта аҳамиятга эга бўлган “Термин танлаш мезонлари” номли китоби яратилган ва чоп этилган эди. Термин ва атамаларни тартибга солиш учун аввал уларни танлаш мезонларини билиш зарур-да. Шундоқ шаклланган Атамашунослик қўмитасини қисқартириб юбориш даврнинг катта хатоларидан бири бўлди. Бир бугина эмас, Қўлёзмалар институтини, Тилшунослик институтини қисқартириш ҳам шундай хатолардан бўлган. Бундай ташкилотлар раҳбарларининг ҳар бири Республика Давлат тили комиссиясининг аъзоси эди. Ташкилот қисқариши билан, раҳбар штати ҳам қисқариб, Давлат тили комиссияси бир йўла бир неча профессионал аъзодан айрилиб, заифлашган.\nДарвоқе, ҳозир Давлат тили комиссияси борми? Ёки олдингиси сақланган бўлса, янгиландими? Бу ҳақда ҳеч қаерда ошкора маълумот кўрмаяпмиз. Буни бир текшириб, аниқлаб кўриш керак. Ахир, давлат тили комиссияси “Давлат тили ҳақида”ги қонунни амалга оширишнинг энг муҳим ва энг нуфузли механизми-ку!\nҲозирги Атамашунослик комиссияси ёпиқ жойда – Вазирлар Маҳкамаси таркибида ташкил этилди. Вазирлар Маҳкамасига кириш-чиқиш жуда қийин, ҳамма ҳам кира олмайди. Атамашунослик комиссияси халққа очиқ бўлиши керак. Олдинги Атамашунослик қўмитасига хоҳлаган киши кира олар, таклифларини бериб, фикр алмашиб чиқиб кетарди. У ЎзР ФА Тил ва адабиёт илмий тадқиқот институтида жойлашган эди. Атамашунослик қўмитасида ўндан ортиқ шўъба бўлиб, шўъба раиси махсус соҳанинг академиги, ходимлари эса тилшунос олимлар эдилар. Мана шу яхши, ишлайдиган таркиб эди. Ҳозирги атамашунослик комиссиясига кимлар ишга қабул қилингани номаълум. Балки лаёқатсиз одамлар жойларни банд қилиб олиб, иш бермаётгандир? Буни, албатта, текшириш ва назоратга олиш лозим. Бизнингча, иш самарали бўлиши учун, ҳали ҳам бўлса, ушбу ташкилотни аввалгидай нуфузли этиб қайта очиш керак ва уни очиқ жойга кўчириш лозим. Умуман, Давлат тилини ривожлантириш департаментини Алишер Навойи номидаги Тошкент давлат Ўзбек тили ва адабиёти университети таркибига қўшиб берилса, тўғри, яхши ва оқилона иш бўларди.\nАввало, яна шунга аниқлик киритиш лозимки, атамашуносликми, терминшуносликми, комиссиями, қўмитами – буни яхшилаб ўйлаб, муҳокама қилиб олиш лозим. Атама билан термин битта нарса эмас. Атама бирор предметни номлаш учун танланган от. Бир атама билан бир неча турдаги нарсалар номланиши мумкин. Термин эса махсус бир соҳага расмийлашган илмий сўз. Атама кўп маъноли бўлиши мумкин, термин эса фақат бир маънога эга бўлади. Буни илмий шарҳлаш кўп вақтни олади. Балки термин ва атамалар қўмитаси дейиш мақсадга мувофиқдир. Қўмита ҳам комиссиядан кўра катта тушунча. Янги ташкилот 30 йил олдингисидан заиф эмас, кучли ва маҳсулдор қилиб шакллантирилиши зарур.\nДавлат тилини ривожлантириш департаменти яқинда катта тақдимот ўтказди. Бу тақдимот бир неча жойда ўтказилди. Унда “Давлат тилида иш юритиш” китоби тақдим этилди. Жуда яхши. Лекин бу китоб янги ташкилот – Давлат тилини ривожлантириш департаменти томонидан яратилмаган ва у янги китоб ҳам эмас. Бу китоб 1995 йилларда яратилган ва нашр этилган. Тақдимотга асос бўлгани – ўша китобнинг 9-нашри. Тўғри, йиллар давомида тўлдирилиб, қайта ишланавериб, юпқа ва ингичкагина китобча қалин муқовали катта ва семиз китобга айланган. Бу – табиий. Лекин у – шов-шувли тақдимот уюштириладиган катта янгилик эмас. Эски нарсани ҳамма ёққа довруқ солиб, шов-шув кўтариб, телевизорда намойиш этиб, Давлат тилини ривожлантириш департаменти бошлиғининг ўзи ўз қўллари билан китобни тақдим этаётганини кўз-кўз қилиш гўёки катта бир янги иш қилингандек кўрсатади. Аслида, бу ҳам кўзбўямачиликнинг бир кўринишидир. Давлат тилини ривожлантириш департаментининг ўзи нима иш қилди ? Ана шуниси муҳимроқ.\nМазкур китоб тақдимотининг яна бир жиҳати қаноатланарли эмас. “Давлат тилида иш юритиш” китобининг сўнгги – 9-нашри ҳам кирилл ёзувида нашр этилибди. Китобни нашрга тайёрлаган айрим мутасаддилар телеинтервьюларида унинг лотин ёзувидаги варианти келаси йили нашр этилиши ҳақида ваъда беришяпти. Ахир, 30 йилдан бери иш юритиш тизимида рус тилидан ўзбек тилига тўлиқ ўтаолмаяпмиз, кирилл ёзувидан лотин ёзувига ўтолмай овворамиз-ку ! Шундай вазиятда нега энди шу нашрни кирилл ёзувида чиқаришимиз лозим эди ? Тилшунос олимларимиз яна қанча муддат кириллицада иш юритилишини назарда тутишяпти ? “Давлат тили ҳақида”ги қонунларимиз бўйича ҳеч қанақа муддат ва муҳлат қолмаган. Назаримизда, уни айнан лотин ёзувида чиқариш зарур эди. Шунда давлат тилида иш юритиш тизими ходимлари ҳам лотин ёзувига мурожаат қилишга зарурат сезарди. Мана шундай янги китобларни кирилда эмас, лотинда нашр этиш ҳам ёзув қўшҳокимиятчилигига барҳам беришнинг қулай йўлларидан биридир.\nфилология фанлари доктори, Алишер Навоий\nномидаги Ўзбек тили ва адабиёти университети\nЎзбек адабиётини ўқитиш методикаси кафедраси профессори.


16 May 2017 - 6:00\nОврупо Комиссияси Раиси Жозе Мануэл Баррозо жанобларига\nБелгия Қироли Альберт II га\nЖорий йилнинг 24-январида сизлар ўзбек мазолими Ислом Каримовни қабул этишга шайланмоқдасизлар.\nНаҳотки, бу кишининг 2005 йилда Андижонда намойишчи халққа қарши уюштирган оммавий қатлиомини бу қадар тез унутдингизлар?\nБу қатлиомга қарши санкциялар уйғулаган эдингизлар, аммо бу зот сизлар қўйган талабларнинг битта параграфини ҳам бажармаганди.\nШунга қарамасдан, сизлар бу “санкция”ларингизни бекор қилдингизлар.\nГўё Каримов содир этган жиноятлари учун тавба қилгандек.\nГўё у ҳур фикрли инсонларни таъқиб қилишни тўхтатиб,мингларча мухолиф ва диндорларни зиндон озод этди. Гўё Каримов режими уларга қарши қийноқларга барҳам берди, гўё Ўзбекистон ниҳоят озодлик ва ҳуррият сари юра бошлади.\nГўё сизлар берган жасоратдан илҳомланган режимнинг давлат терорини янада оширганини кўрмаяпсизлар. Гўё сизлар Каримовнинг мафия Тўдабошиси билан ҳамкорлиги хақида АҚШ элчиси Пурнеллнинг(WikiLeaks) рапортини ўқимагансизлар. Гўё сизлар интизорлик билан кутаётган бу зотнинг қизлари Гулнора ва Лоланинг ўзбек халқидан ўғирлаган миллионларини сизнинг ёнгинангизда, Швейцарияда (WikiLeaks) сақлаётганини билмайсизлар.\nБиз сизни камералар олдида диктатор билан бирга ўзингизни кўз-кўз қилишдан олдин бир ўйланиб кўришга чақирамиз. Бу диктаторнинг сизларга берадиган Афғонистон коридори эвазига ғурурингиз бўлган демократия ва ҳуррият каби қийматлардан воз кечмасликка даъват этамиз.\nҚирол Жаноби Олийлари! Умид қиламиз-ки, бир золим билан бир сафга туриб, қиролларга хос олийжанобликка доғ туширмаяжаксиз. Акс холда, сизларнинг ҳаракатингизнинг “Real politics” ниқоби остидаги макиавеллизмдан ҳеч бир фарқи қолмаяжак.\nЎзингизга келинглар:Сизлар ҳимоясиз аёлларнинг ва норасида болаларнинг қотили пойига гилам тўшаш учун шайланaяпсизлар. Сизлар шарафсиз бир зот учун шараф маросими тайёрламоқдасизлар!\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (480-481-саҳифалар.)


Kutubxona - Odil Yoqubov. Oshqovoq (etyud) / Kiril\nSiz shu sahifadasiz: Odil Yoqubov. Oshqovoq (etyud) / Kiril\nАсар номи Ошқовоқ (етюд)\n— Кўктеракданман, дедингизми, болам? Мақсуд Лайлак — деган бўларди, ҳаётми?.. Салом айтиб қўясиз. Бу ҳалиги... Мусавой полвон-чи?\n— У киши қазо қилганлар, ота...\n— Э, шунақами? Жойи жаннатдан бўлсин! Кўп яхши одам эди, раҳматлик. Ошқовоқ бўлмаганда қишлоғимизда илдиз отиб кетармиди, қайдам. Туппа-тузук ишлаб келаётганида ўртадан ошқовоқ ҳангомаси чиқиб қолдию омади кетди бечоранинг!\n— Қанақа ошқовоқ, ота?\n— Ҳа шу... ўзинг билган ойим қовоқ-да, болам... Ўттизинчи йилларнинг бошимикан, энди хўжалик тузилган чоғлар. Мусавой полвон хўжалигимизга раис бўлиб келдилар. У маҳалда ўттиз рўзғор ҳам бир хўжалик эди! Сибирга сургун бўлган Қўшоқбой — деган бойнинг уйига тушди, қўшни бўп қолдик. Сал қўрслигини айтмасангиз жуда меҳнаткаш, мўмин-мулойим одам эди, бояқиш. Ўзиям денг, кетмонни урарди азамат! Бошқаларниям қаттиқ ишлатарди, ўзиям ишларди шоввоз!\nКуз келди. Тузуккина ҳосил кўтардик. Ғалладан ёлчимадигу аммо лекин сабзавот ёмон бўлмади. Ҳаммасидан ҳам ошқовоқни айтинг. Ҳар ошқовоқки, бир эшакка юк бўлади!\nСовуқ тушиб қолган эди, чамамда, бир куни нима ҳам бўлиб, келин ўз қишлоғига кетди. Кампирга «Полвоннинг чой-пойига қараб тур», деб тайинлаб қўйдим.\nҲар куни қовоқ оши. Наҳоргаям қовоқ оши, тушда ҳам, кечқурун ҳам.\nБир куни кампир қовоқ сомса қилган экан, бир товоғини қизимдан бериб чиқардим. Сал ўтмай қизалоғим, кўзида ёш, қайтиб кирди.\n— Полвон амаким чақиряптилар, дада!.. чиқдим. Дарвозада полвон турибдилар. Қўлида бояги бир товоқ сомса, қовоғидан қор ёғади, важоҳатидан одам қўрқкулик! Мени кўрдию гап йўқ, сўз йўқ, ҳалиги сомсани товоғи билан бошимдан ошириб ҳовлига отди денг!\n— Ҳа, Мусавой, тинчликми, ўзи?\n— Тинчликми дейди-я? Уйимдаги ҳамма ошқовоқни ўғирлаб ўзимга сомса қилиб берасанми? Қани, олиб чиқ, ўғирлаган ошқовоқларингни, муттаҳам!..\n— Ахир, қайси ошқовоқни айтяпсиз, полвон? — демоқчи бўламану қани энди гапга қулоқ солса!\nЎзиям полвон деса полвон дегудек давангидай йигит эди, ёқамдан ушлаб бўғиб олган, овози дўриллаб, қишлоқни бошига кўтариб бақиради, ўғридан олиб, муттаҳамга солиб сўкади! Кафтдеккина жой, лаббай дегунча қўни-қўшни, бутун қишлоқ аҳли йиғилди-қолди. Биз ҳам ўзимизга яраша обрўликкина чапани йигитмиз, ахийри ҳушимни йиғиб: «Муса полвон бўлмоқ тугул Алпомиш бўлсанг ҳам, сен билан бир олишиб кўрай», деб мен ҳам энди ёқасидан олган эдим, қўқон аравада келин келиб қолса бўладими!..\n— Ҳа, Алижонни адаси.. (Алижон деган ўғиллари бўларди, ҳаётми? Балли! Салом айтиб қўйинг!) Ҳа, Алижонни адаси? Во, ўлмасам, сизга нима бўлди?\n— Нима бўларди? Сен у ёқда ўз дардинг билан юрибсан, мен далада иш билан юрибман, бу ўғри-муттаҳамлар бўлса ҳамма ошқовоқни ўғирлаб тағин ўзимга сомса қип берсин!\n— Қайси ошқовоқни айтасиз?\n— Қайси бўларди! Ўша меҳмонхонанинг бурчагида ётган ошқовоқларни айтаман-да! Биттасини қолдирмай уриб кетибди-я, бу муттаҳамлар!\n— Вой адаси тушмагур-эй!.. Мен ҳамма ошқовоқни сомонхонага олиб кириб, сомонга кўмиб қўювдим-ку, кўрмабсиз-да, адаси!\nКелин бечора шундай деб, чопиб кириб омбордан иккита ошқовоқни кўтариб чиқса бўладими!..\nПолвонни айтаман, сизга ёлғон, худога чин, болам, рангида қон йўқ, турган жойида ях бўлиб қотди, қолди!\nРаҳмим келиб: «Э биродар, қўйинг энди, хато бўлди, кўриб турибман, хондан ҳам хато ўтади», дейман. Қани энди бошини кўтариб юзимга қарай олсин-чи, бечора!\nШу куниёқ отга миниб туманга жўнади. Эртасига эрталаб (биз билмай ҳам қолдик) саҳар пайти. Кўктеракдан арава олиб келиб кўчиб кетибди.\n— Аттанг, қуриб кетгур шу ошқовоқ бўлмаганда қишлоғимизда илдиз отиб қолармиди, қайдам? Кўп содда, кўп яхши одам эди, раҳматлик!\n"http://www.kutubxona.com/wiki/index.php?title=Odil_Yoqubov._Oshqovoq_(etyud)_/_Kiril&oldid=12988" dan olindi


01.01.04-ЎЧ – Huquqbon\n4 январь 2001 й.\nОчилдиев Убайдулла ака Горбачевнинг «қайта қуриш» даврида меҳнаткаш халқнинг кўкрагига ҳам шамол тега бошлаганини биринчилар қаторида сезди. Бу орада «Бирлик» халқ ҳаракати Ўзбекистонда фаолият бошлаганини эшитиб, унинг олийжаноб мақсадларини англагач, озодлик курашига бажону-дил қўшилди. Бутун ҳаёти меҳнат билан ўтган Убайдулла ака Қўқонда «Бирлик» халқ ҳаракатининг энг фаол аъзоларидан бирига айланди. Академик М.Муҳаммаджонов ва профессор О. Каримов бошчилигида «Озод деҳқонлар» партияси тузилганда Убайдулла ака унга онгли аъзо бўлиб кирди.\nАлбатта, Убайдулла аканинг сиёсий фаолияти янгиланишга тиш-тирноғи билан қарши турган ҳукуматга ёққан эмас. «Озод деҳқонлар» партиясининг Қўқон шаҳрида ўтажак Қурултойи куни эрталаб соат 5 да миршаблар Убайдулла ака (ва бошқа кўпгина одамлар)ни уйидан олиб кетишиб, Қурултой ўтгунча милицияхонада ушлаб туришди ва Қурултойда қатнашишдан маҳрум этишди. Убайдулла ака ҳозирга қадар «Бирлик» халқ ҳаракати ва «Озод деҳқонлар» партиясига содиқлигича қолди.\nУбайдулла аканинг оталари Очилдихўжа Ғофуров ўз даврида исломий илмни мукаммал эгаллаган уламо ва бир пайтнинг ўзида ўз билак кучига ишонган катта деҳқон бўлиб ўтганлар. 1931 йилдан бошлаб совет ҳукумати бу инсонга изчиллик билан тазйиқ ўтказа бориб, дастлаб 4,5 гектар ерини, кейинроқ эса бор мол-мулкини мусодара қилди. Боз устига, 30-нчи қатағон йилларида Убайдулла аканинг амакилари Мадаминхўжа Ғофуров ҳар жума куни ёшларга диний билим берганлари учун узоқ муддатли қамоқ жазоси берилиб сургун қилинган.\nЎзбекистонга демократия учқунлари кириб кела бошлаган йилларда одамлар орасида: «Ҳукумат 30-нчи йилларда тортиб олинган ерларни ўз эгаларига қайтарар эмиш» деган гаплар айланиб қолди. Бу гапларга ишонган Убайдулла ака 1992 йил 6 февралда мамлакат Президенти номига мактуб йўллаб, отасининг тортиб олинган 4,5 гектар ерни қайтиб беришни сўради. Президент девонидан 19 кундан кейин Убайдулла акага хат келади ва унда қуйидаги сўзлар бор эди:\n«Ҳурматли Убайдулла Очилдиев! 30-нчи йилларда мусодара қилинган ер, мол-мулкни эгаларига қайтиб бериш ҳақида ҳали қарор чиққан эмас. Лекин сиз колхоз раҳбарияти билан келишган ҳолда ер олиб ишлашингиз мумкин».\nУбайдулла ака хатни колхоз раиси Ибрагимов Юнусжонга олиб бориб кўрсатмасданоқ унинг ўзи ва бригадир бўлиб ишлайдиган отаси Ибрагимов Ўринбойлар Убайдулла аканинг уйига кириб келишади. Колхоз раиси: «Ерлар хусусийлаштирилади, деган гап бор. Шундай бўлса, отангиздан тортиб олинган ўша ерни оласиз, ҳозирча Қоронғулик боғ ўрнида ишлайверинг. Сиз меҳнаткаш одамсиз, сиз удда қилишингизга ишонаман» -деди. Сатҳи салкам 2 гектар бўлган, халқ орасида «Қоронғулик боғ» деб аталиб келинган боғ 1956 йилгача бор бўлиб, куз нам келганлиги учун мачит ва ҳатто одамларнинг уйларида пахта қуритгич (сушилка)лар қурилган ва деярли барча боғлардаги дарахтлар кесилиб, пахта қуритишга ёқиб юборилган, собиқ гўзал боғлар ахлатхоналарга айлантирилган эди.\nТурли корхоналар ахлатхонасига айланган Қоронғулик боғ беҳисоб ахлати билан Убайдулла акага берилди. Меҳнатга ўрганган Убайдулла ака ўз кучи ва пулига Қоронғулик боғни ахлатдан тозалаб 2000 ошиқ терак, 263 туп шафтоли, 191 туп ўрик, 135 туп анор, 60 туп анжир, 30 туп ёнғоқ, 25 туп хурмо, 20 туп беҳи, 20 туп гилос, 20 туп олча, 15 туп олма, 12 туп жийда, 2 туп олхўри, 1 туп нок, 50 туп тут, 78 туп тол дарахт экди. Мевали дарахтлар бехато мевага кирди. «Қоронғулик боғ» ҳақиқий Ёруғлик боғига айланди.\nҚарилигимни ўз кучим ва пулим ҳисобига яратган боғимда ўтказаман, деб ният қилиб юрган Убайдулла аканинг ниятлари пуч бўлиб чиқди. Убайдулла ака советлардан кейин шаклланган ҳукумат олдингисидан шафқатсизроқ, очкўзроқ, инсофсизроқ эканини кеч тушуниб қолди.\n1999 йил кузи сиёсий соҳада Ўзбекистон учун ташвишли келди. Қирғизистон тоғларига қуролланган ўзбек мухолифати кириб кела бошлади ва ҳукуматга жиҳод эълон қилди. Ўзбекистон ҳукумати зудлик билан Фарғона водийси, жумладан Қўқонга ҳарбий қисмлар жойлаштира бошлади. Убайдулла ака боғи билан ёнма-ён бўлган поликлиника ва олий ўқув юрти бинолари ҳарбий қисмга берилди. Боғнинг 70 сотих майдони ҳам ҳарбий қисмга олиб берилди. Убайдулла аканинг кўп йиллик меҳнатини ҳеч ким эътиборга олгани ҳам йўқ. Сиёсат инсон ҳуқуқларини ҳурмат қилишга эмас, балки зўравонликка асосланган мамлакатда бу ҳали ҳалво эди.\nНормал демократик жамиятда инсоннинг шунча йиллик ҳалол меҳнати билан улкан боғ яратганини, бунинг устига у мутлақо ташландиқ ерни қайта ишлаганини, унга ўз ёнидан пул сарфлаганини эътиборга олинади. Бу инсонда ерни эгаллаб туришга рухсати бўлмаган тақдирда ҳам, жамият раҳбарлари унга бу ерни қонун доирасида хусусийлаштириб беради ва ундан жамият фойдасига солиқ олиб туради. Бу – нормал демократик жамиятда содир бўлади, бироқ қаралаётган воқеа Ўзбекистонда, янада аниқроқ айтсак, Қўқонда содир бўлаётганини эсимиздан чиқармаслигимиз керак.\nУбайдулла аканинг орқасида суянадиган тоғи йўқ – буни Қўқон шаҳар ҳокимиятида ҳам билишади. Ўзбекистон «демократияси» шароитида орқангда суянадиган тоғинг бўлса, ёки ҳамёнингда пулинг бўлса …\nҚўқон шаҳар ҳокими жаноб А.Хўжаев 2000 йил 1 июнда «Шаҳримизнинг маъмурий чегарасида жойлашган рухсатсиз эгаллаб олинган ер майдонларини қайтариб олиш ва ундаги қурилмаларни кўчириш ҳақида» номли №251 қарор чиқарди. Кўп ўтмай, яъни 14 июнь куни шаҳар ер ресурслари хизмати бошлиғи Э.Камалян Убайдулла акага «… ҳокимнинг … №251 қарори билан … рухсатсиз эгаллаб олинган ер майдони қайтариб олинади. … , акс ҳолда тегишли ҳужжатлар шаҳар халқ судига топширилиб, ЎзР ЖК нинг 229-моддаси билан жиноий жавобгарликка тортилишингиз мумкинлигини огоҳлантирамиз» деган дағдағали хат юборади.\nЭ.Камалян хати топширилгандан кейин бир кун ўтгач Убайдулла аканинг уйига 11 одам (улар орасида милиция ходимлари ҳам бор эди) кириб келишиб: «Бу боғ ҳокимиятда «кимошди» савдосига қўйилиб сотилди, дарҳол бу ерни бўшатинг, чиқиб кетинг» деб ультиматум қўйишди.\n-Боғ «кимошди» савдосида сотилган бўлса, сотилганлик ҳақида ҳужжат кўрсатинг,-деб талаб қилди Убайдулла ака. Келган одамларнинг бирортаси ҳам ҳеч бир ҳужжат кўрсата олмади.\nБу воқеадан олдин шаҳар ҳокими Убайдулла акани чақиртириб: «Ҳарбий қисмга ўтган 70 сотих ерингиздаги дарахтлар учун ҳарбий қисм сизга 139 минг сўм пул тўлаши керак. Шу пулни ҳарбий қисмдан талаб қилиб олинг»- деди. Ҳарбий қисм командири эса: «Боғнинг бу қисмини бизга ҳокимият берган, пулни сизга ҳокимият берсин» деб Убайдулла акани яна ҳокимиятга қайтарди. Убайдулла аканинг сарсонлик кунлари ана шундан бошланди.\nУбайдулла акага 139 минг сўм пул тўлаш у ёқда турсин 23 сентябрь куни ҳарбий қисм командирларидан Усмонов бошлиқ 30 нафар аскар Убайдулла аканинг боғнинг ҳарбий қисмга ўтган бўлаги ичидаги уйини бузиб ташлашди.\nҲокимнинг кими кўп – қариндош-уруғи, ошна-оғайниси кўп. Ҳозирги кунда Ўзбекистоннинг ҳамма жойларида «эрка» ҳокимлар одамларнинг ерлари, корхоналари, дўконлари, машиналари ва бошқа шахсий ва хусусий мол-мулкларини мусодара қилиб, ўз қариндош-уруғ ва ошна-оғайниларига бериб ёки сотиб юбораётганлари ҳақида мисоллар исталганча. Бундай зўравонлик, муттаҳамлик, очиқдан-очиқ ўғирлик ва инсон ҳуқуқларининг қўпол бузилиши нафақат ҳокимларнинг «эркалигидан», балки ҳукумат сиёсати шу йўналишда эканлигидан содир бўлмоқда. Бундай бебошликларга «қонуний» тус бериш мақсадида уларни ҳокимлар измидан чиқмайдиган судлар қўли билан қилмоқдалар.\n28 ноябрь куни Қўқон шаҳар судьяси О.Ишматов\n«Даъвогар Қўқон шаҳар ер ресурслари хизмати бўлимининг жавобгар Очилдиев Убайдуллага нисбатан ўзбошимчалик билан эгаллаб олган ер майдонини бўшатиш ҳақидаги аризаси қаноатлантирилсин.\nОчилдиев Убайдуллага Қўқон шаҳар Шарқ мавзеси ҳудудидаги ўзбошимчалик билан эгаллаб олинган 1,94 гектар ер майдонини бўшатиб бериш мажбурияти юклатилсин»\nдеган қарорни қабул қилган бўлса, суд қарорида «Қарордан норози томонлар йигирма кун ичида Қўқон шаҳар суди орқали Фарғона вилоят судига шикоят киритишга ҳақлидирлар» деган банд бўлишига қарамай, бир ҳафтадан кейин, яъни 5 декабоь куни Қўқон шаҳар суди суд ижрочиси А.Умаров Убайдулла ака ва Қўқон шаҳар Ички ишлар бўлими бошлиғи, милиция полковниги А.Қундузовга ушбу ОГОҲЛАНТИРИШ ХАТИни топширади:\n«1. Қўқон шаҳар А.Навоий кўчаси 168 уйда яшовчи Очилдиев Убайдуллани огоҳлантиради: Агар Сиз Қўқон шаҳар Шарқ мавзесидаги 1,94 гектар ер майдонини ўз хоҳишингиз билан бўшатиб қўймасангиз, суд қарори мажбурий равишда ижро қилинади. Ер бузиш тайинланган кун уйда бўлмаслигингиз суд қарорини бажаришга тўсқинлик қилмайди.\nҚўқон шаҳар ИИБ бошлиғи А.Қундузовдан Ер бузиш тайинланган куни милиция ҳудуд нозири ҳамда милиция наряди билан таъминланиши сўралади.\nЕрни мажбурий равишда бузиш 27.12.2000 куни соат 10.00 га тайинланган бўлиб, Қўқон шаҳар Шарқ мавзесидаги 1,94 гектар ер майдонида бўлиб ўтади».\nАна шундай. Онангни қози … са, додингни кимга айтасан?!!!\nАфсуски, бу – Ўзбекистоннинг ҳозирги куни.\nБаъзан одамларнинг: «Фалон жойда тартибсизликлар бўлибди, тугун жойда тартибсизликлар бўлибди» деганини эшитиб қоламиз. Америкалик, инсон ҳуқуқларини сўнги нафасигача ҳимоя қилган Мартин Лютер Кинг: «Тартибсизликлар – ўз пайтида тингланмаган одамларнинг овозидир» деган гапи маълум ва машҳурдир. Буюк инсоннинг бу фикри устида қўқонлик (ва бошқа) ҳоким ва судьялар бироз ўйлансалар ёмон бўлмас эди.\n«Инсон ҳуқуқлари Умумжаҳон Декларацияси»нинг муаллифлари инсон ҳуқуқи улкан сиёсий ва иқтисодий категория эканлигини англаган ҳолда унинг Кириш қисмига:\n«Инсон зўравонлик ва мустабидликка қарши охирги чора сифатида исён қилмаслиги учун унинг ҳуқуқ ва эркинликлари қонун доирасида таъминланиши керак» деган ёзувни киритганлари ҳар бир ҳоким ва судьяни ўйлантириши ҳам керак деб ўйлаймиз.\nУбайдулла ака Очилдиев мисолида бир нарса яққол кўзга ташланади. Бундай ҳатти-ҳаракатларни 80-чи йиллар охири ва 90-чи йиллар бошида озодлик ва демократия учун курашган инсонлардан Ўзбекистон ҳукуматининг ЎЧ олиши деб тушуниш мумкин.\nЮқори нуфузли раҳбарлар ўз чиқишларида совет давридаги зўравонликларни қоралашадилар. Бу – тўғри. Бироқ 30-чи йилларда Убайдулла аканинг оталари Очилдихўжа Ғофуровнинг ерларини коммунистлар тортиб олгани мустамлака шароитида ажабланарли бўлмаса, 0 2000-чи йилда эса Убайдулла аканинг боғини мустақил Ўзбекистон ҳокимлари тортиб олаётгани ғоят ажабланарли ҳолдир.\nЎзбекистон Инсон Ҳуқуқлари Жамиятининг Бош котиби


Савдодан тушган бир неча миллиард сўмни банкка топширмаган тадбиркорлар аниқланди\n16:37 / 04.03.2016\nБухоро вилояти, Бухоро туманида рўйхатдан ўтказилган “Олмос Имкон Савдо” МЧЖ фаолиятида айрим қонунбузарлик ҳолатлари борлиги маълум бўлди.\n“Ҳуқуқ” нашрининг ёзишича, тадбиркор МЧЖни алкоголь маҳсулотлари билан савдо қилишга ихтисослаштиради. Бунинг учун Тошкент вилояти ҳокимлигидан савдо ҳуқуқини берувчи лицензия олган ва чакана савдо қилиш манзилини Бўстонлиқ тумани Чимган қишлоғи қилиб белгилаб, ҳисобот топширади.\nУ жиноий шериги билан тил бириктириб, савдо тоғли ҳудудда, аҳоли кам яшайдиган жойларда амалга оширилгани ҳақида сохта ҳисобот беради. Аслида эса савдо Тошкент шаҳрида амалга оширилади.\nБу орқали икки шахс 2013 йилда давлатга 560 миллион сўм миқдорида солиқ тўлаш ўрнига, 140 миллион сўм тўлаш билан чекланган. 2014 йилда эса савдодан тушган 7 миллиард 199 миллион 359 минг сўм нақд пул банкка топширилмай, ўзлаштириб юборилган.\nШунингдек, улар сохта ҳужжатлар асосида АТ “Савдогарбанк”нинг Бухоро шаҳар филиалидаги 152 млн. 800 минг сўм, АТБ “Asia Alliance Bank”нинг Олмазор тумани филиалидаги 300 млн сўм нақд пулни, яшириш мақсадида, МЧЖнинг “Турон банк” Мирробод туман филиалидаги ҳисоб рақамига кўчириб келишган ва жиноий йўллар билан топилган пулни легаллаштириб олишган.\nАйбланувчиларга Жиноят ишлари бўйича Қоровулбозор суди озодликдан маҳрум қилиш жазосини тайинлади.


1-2 ноябрь кунлари Остонада бўлиб ўтган халқаро анжуманда мутахассис ва расмийлар замонавий технологияларнинг сайлов жараёнидаги ўрнини муҳокама қилдилар. (Қозоғистон марказий сайлов комиссияси)\nОСТОНА – Куни кеча Остона сайлов жараёнида замонавий технологияларнинг ролига бағишланган анжуманга мезбонлик қилди. Тадбирда 15 мамлакатдан 120 га яқин меҳмон иштирок этди.\nТадбир 1-2 ноябрь кунлари Қозоғистон марказий сайлов комиссияси (МСК) томонидан Европада хавфсизлик ва ҳамкорлик ташкилоти (ЕХҲТ) кўмагида МСКнинг 25 йиллигини нишонлаш олдидан ўтказилган.\nАнжуманда халқаро мутахассислар, МСК, парламент, ҳукумат идоралари, сиёсий партиялар, нодавлат ташкилотлар, дипломатик миссиялар ва халқаро ташкилотлар вакиллари иштирок этдилар.\n«Анжуман сайловларда замонавий технологиялардан фойдаланиш, сиёсий жараёнда омма ишончини қозониш ва сайловларни бошқаришни такомиллаштириш масалаларини муҳокама қилиш имконини берди», дейилади 2 ноябрь куни эълон қилинган ЕХҲТ баёнотида.\nҚўшма Штатлардан келган киберхавфсизлик бўйича мутахассис қозоғистонлик ҳамкасблари учун тренинг ўтказмоқда, санасиз сурат. (Европада хавфсизлик ва ҳамкорлик ташкилоти)\n15 давлат – Озарбайжон, Беларусь, Болгария, Эстония, Грузия, Ҳиндистон, Иордания, Корея, Қирғизистон, Латвия, Литва, Молдова, Россия, Тожикистон ва Туркиядан келган соҳа мутахассислари сайловларни ўтказиш борасидаги тажрибалари билан ўртоқлашдилар.\nТехнологияларни қўллаш орқали шаффофликни таъминлаш\n«Қозоғистон сайлов қонунчилигида ва сайловларни ташкил этишда юқори даражадаги халқаро стандартларга қатъий риоя қилаётганини намойиш этмоқда», деб айтган президент Нурсултон Назарбоев Қозоғистон давлат котиби Гулшара Абдихаликова ўқиб эшиттирган баёнотда.\n«Бугунги кунда сайлов жараёнларида янги технологиялар учун алоҳида ўрин ажратилган бўлиб, улар ҳукумат идораларининг шаффофлиги ва ҳисобдорлиги, профессионал малакалари ва халқнинг уларга бўлган ишончини оширишга ёрдам беради», деди у.\nМСК раиси Берик Имашев сайлов жараёнида замонавий технологиялардан фойдаланиш билан боғлиқ потенциал муаммолар ва хатарлар ҳақида гапириб ўтди.\nХалқаро ҳамжамият сайлов жараёнини кибертаҳдидлардан ҳимоя қилиш стандартларини жорий этиши лозим, деди у ва бунда ЕХҲТ ролига алоҳида урғу берди.\nЯнги технологиялар сайлов жараёнларининг деярли барча босқичларида қўлланилади, деди Остонадаги ЕХҲТ дастурлари идораси раҳбари Георгий Сабо.\n«Сайловлар чоғида қўлланиладиган янги технологиялар жамоатчилик ишончини қозониши учун, универсаллик, тенглик, шаффофлик, овоз бериш махфийлиги, ҳисобдорлик ва адолатлилик каби сайлов тамойиллари кафолатланиши ва қандай турдаги технология қўлланишидан қатъи назар, уларга риоя қилиниши лозим», деб айтган у ЕХҲТ баёнотига кўра.\nҚозоқлар сайловни такомиллаштириш тарафдори\nҚозоғистон фуқаролари сайловларда рақамли технологиялардан фойдаланишни ва сайлов жараёнини такомиллаштиришни қўллаб-қувватламоқдалар.\n«Овоз бериш жараёни янада осонроқ ва қулайроқ бўлса, бунинг нимаси ёмон?» дейди Остоналик офис бошқарувчиси Ольга Находцева.\n«Масалан мен, уйдан чиқмасдан интернет орқали овоз беришни хоҳлайман», деди у Карвонсаройга. «Бу ҳолатда сайловчилар фаоллиги анча юқори бўлган бўларди.»\n«Ҳукумат сайлов жараёнининг шаклинигина эмас, моҳиятини ҳам ўзгартириши керак», дейди ЕХҲТнинг сайлов кузатувчилари миссияларида иштирок этган Қозоғистон инсон ҳуқуқлари ва қонун устуворлиги халқаро бюроси эксперти, олмаоталик Андрей Гришин.\n«Ҳукуматнинг ўзи сайловларда мустақил номзодларнинг иштирок этишини хоҳламас экан, ҳеч қандай янги технологиялар ёрдам бера олмайди», деди у Карвонсаройга.\nСиздирилган ҳужжатлар Путиннинг 2016 йилдаги АҚШ сайловларига аралашуви билан боғлиқ фитнани ошкор қилди\n2016 йилги учрашувда Владимир Путин ва Россиянинг бошқа юқори даражадаги раҳбарлари АҚШ сайловчилари орасида «оммавий фикрни ўзгартириш», ижтимоий тартибсизлик келтириб чиқариш ва Америка президентлигини заифлаштириш режасини ишлаб чиққанлар.


UzAuto Motors Хоразмда 10 ойда 48,2 минг дона автомобиль ишлаб чиқарди - Darakchi\nЖАМИЯТ 08.11.2019, 15:52\nUzAuto Motors АЖ Хоразм вилояти филиалида кенг кўламли модернизация ишлари натижасида 2019 йилнинг 10 ойида жами 48 214 дона автомобиль ишлаб чиқаришга эришди.\nОктябрь ойида хоразмлик автомобилсозлар томонидан завод тарихида илк маротаба бир ойда 6000 дона автомобиль ишлаб чиқарилди.\nҚайд этиш жоизки, Ўзбекистон Республикаси Президенти бундан бир йил олдин Хоразм вилоятига ташрифи чоғида автомобиль заводининг ишлаб чиқариш қувватини йилига 40 мингдан 60 минг донага кўпайтиришнитопширган эди.\nUzAuto Motors компаниясининг Питнакдаги (Хоразм вилояти) заводи 2014 йилнинг январь ойида ишга туширилган бўлиб, унда Damas ва Labo моделлари ишлаб чиқарилади.\nЯна уч ҳудудда вирус аниқланди. 123 бемордан 9 нафари аҳоли орасидан\nСурхондарёда 900 га яқин фуқаронинг мурожаати тингланди